گیراوێكى ئاسایشى هه‌ولێرو هاوسه‌ره‌كه‌ى هه‌ڕه‌شه‌ى كۆتاییهێنان به‌ژیانى خۆیان‌و منداڵه‌كانیان ده‌كه‌ن\n10/07/2021 7726 جار خوێندراوه‌ته‌وه\nبه‌وته‌ى هاوسه‌رى ده‌ستگیركراوێك، ماوه‌ى هه‌شت ساڵه هاوسه‌ره‌كه‌ى به‌بێ هیچ هۆكارێك له‌زیندانى ئاسایشى هه‌ولێره‌و ڕێگه‌شى پێنادرێت پارێزه‌رى بۆ بگیرێت، ده‌شڵێت:"وه‌كو سه‌رده‌مى سه‌دام حسێنى لێهاتوه، پیاوه‌كه‌م براوه به‌بێ فه‌رمانى دادوه‌رو به‌بێ هیچ تۆمه‌تێك له‌زیندانه"، ڕاشیده‌گه‌یه‌نێت، "ئه‌گه‌ر وه‌ڵامنه‌درێمه‌وه له‌به‌رده‌م ئاسایش خۆم‌و منداڵه‌كانم ده‌سوتێنم‌و هاوسه‌ره‌كه‌شم كۆتایی به‌ژیانى خۆى دێنێت".\nدیانا حسێن حه‌مادى هاوسه‌رى هونه‌ر ڕه‌شید كوڕى ئاغاى ئه‌سعه‌د شێتنه له‌كۆنگره‌یه‌كى ڕۆژنامه‌وانیدا ڕایگه‌یاند، "هاوسه‌ره‌كه‌م ماوه‌ى هه‌شت ساڵه گیراوه، ساڵى 2018 هه‌موو ئه‌و تۆمه‌تانه‌ى ڕوبه‌ڕوى كرابۆوه‌و پێى سزادرا هه‌موى ته‌واو كردو ته‌نها ماوه‌ى 40 ڕۆژ له‌ماڵه‌وه بوو، دواتر ئاسایشى هه‌ولێر هاتن‌و وتیان براگه‌وره ئیشى به‌تۆ هه‌یه بردیان‌و تائێستاش له‌زیندانه".\nله‌و ڕوه‌شه‌وه وتى:"داوا له‌مه‌سعود بارزانى‌و نێچیرڤان بارزانى‌و مه‌سرور بارزانى ده‌كه‌م سۆراغى هاوسه‌ره‌كه‌م بۆ بكه‌ن‌و ئه‌گه‌ریش به‌ناوى مه‌سرور بارزانى گیراوه تكا ده‌كه‌م ئازادى بكه‌ن، چونكه ئه‌وه چه‌ند ساڵه منداڵه‌كانم بێ باوكن، ناكرێ به‌ناوى مه‌سرور بارزانیه‌وه براوه‌و ئه‌ویش بڵێت ئاگادار نیم".\nهاوسه‌ره‌كه‌ى هونه‌ر ڕاشیگه‌یاند، "وه‌كو سه‌رده‌مى سه‌دام حسێنى لێهاتوه، پیاوه‌كه‌م براوه به‌بێ فه‌رمانى دادوه‌رو به‌بێ هیچ تۆمه‌تێك ئێستا له‌زیندانه".\nدیانا ئه‌وه‌شى وت:"ئه‌مه سێیه‌م جارمه داواو تكا ده‌كه‌م وه‌ڵامم بده‌نه‌وه، ئه‌گه‌رنا ئه‌مجاره ده‌چمه به‌رده‌م ئاسایشى هه‌ولێرو خۆم‌و هه‌ردوو منداڵه‌كه‌م ده‌سوتێنم، هاوسه‌ره‌كه‌شم له‌زیندانه‌وه پێیڕاگه‌یاندم، ئه‌گه‌ر چاره‌سه‌رم نه‌كرێت‌و به‌هانامه‌وه نه‌یه‌ن، ئه‌وه به‌دڵنیاییه‌وه له‌زیندان كۆتایی به‌ژیانى خۆم ده‌هێنم".


له‌لایه‌ن: محەمەد تاهیر - به‌روار: 2021-04-29-01:25:00 - کۆدی بابەت: 4973\nبۆنی پێیەكان یەكێكە لە كێشە باوەكانی تاكەكانی كۆمەڵگە بەتایبەتی لە وەرزی هاویندا، چەندین هۆكار هەیە كە وادەكات پێیەكان بۆن بكەن، وەك: كەم گرنگیدان بە پاكوخاوێنی پێیەكان، كۆبوونەوەی بەكتریا، توشبوون بە نەخۆشییە كەڕووییەكان و چەندین جۆری تر، بۆیە چەندین كەس هەڵدەستن بە بەكارهێنانی كرێمە دروستكراوەكان، بەڵام لەڕاستیدا ئەم كرێمانە بە تەواوەتی چارەسەری ئەم كێشەیە ناكەن.\n8 ئامۆژگاری بۆ نەهێشتی بۆنی پێیەكان\nپاككردنەوەی پەنجەكانی پێ بە بەكارهێنانی لۆكەی پاك بەمەبەستی نەهێشتنی كەڕووەكانی پێ.\nبەكارهێنانی دەرمانی دژە ئارەق، كە هەڵدەستێت بە نەهێشتنی ئارەقە زیادەكانی پێ.\nڕژاندنی دەرمانی دژە ئارەق بە ناو ئەو پێڵاوانەی كە بەكاریدەهێنیت.\nبە بەردەوامی شۆردنی پێیەكان بە سابوون و ئاو.\nبەكارهێنانی گوێرەوی لە لۆكە دروستكراوی پاك.\nشۆردنی گوێرەوییەكان بە بەردەوامی، بۆ نەهێشتنی بەكتریا و كەڕووەكانی كە لەسەری كۆدەبنەوە.\nبەكارهێنانی ئەو جۆرە پێڵاوانەی كە یارمەتی هەناسەدانی پێیەكان دەدات چونكە كۆبوونەوەی بەكتریا و كەڕووەكان كەمدەكاتەوە.\nلەپێ كردنی پێڵاوی كراوە لە وەرزی هاویندا.\nچەند ڕەچەتەیەك (پێكهاتەیەك) بۆ نەهێشتنی بۆنی ناخۆشی پێیەكان\nبیكاربۆناتی سۆدیۆم (Sodium bicarbonate)\nتێكەڵكردنی دوو كەوچكی بچووك لە بیكاربۆناتی سۆدیۆم لەگەڵ چوار كووپی ئاودا، پاشان بیانكە ناو دەفرێكەوە و پێیەكانی تێبكە بۆ ماوەی چوار كاتژمێر، دواتر پێییەكانت بە ئاو بشۆ، دەتوانیت ئەم ڕێگەیە چەند جارێك لە ڕۆژێكدا دووبارەبكەیتەوە بۆ بەدەستهێنانی ئەنجامی باشتر.\nزەیتی لاڤیندەر (Lavender oil)\nزەیتی لاڤێندەر یەكێكە لەو زەیتانەی كە یارمەتی نەهێشتنی بەكتریاكان دەدات، دەتوانیت بەكاریبهێنێت لەڕێگەی تێكەڵكردنی كەوچكێكی بچووك لە زەیتی لاڤیندەر لەگەڵ دوو كووپ ئاودا پاشان بخرێتە ناو دەفرێكەوە، دواتر پێیەكانت بخەرە ناو تێكەڵەكەوە بۆ ماوەی 45 خولەك پاشان پێیەكانت بە ئاو بشۆ.\nسەرەتا چوار كەوچكی بچووك لە خوێ بخەرە ناو دوو كووپ ئاوەوە و پاشان تێكەڵیان بكە و بیخەرە ناو دەفرێكەوە، دواتر پێیەكانتی تێبكە بۆ ماوەی 10 خولەك و پاشان پێیەكانت بە ئاو بشۆ، باشتر وایە ئەم ڕێگەیە لە ڕۆژێكدا چەند جارێك دووبارەبكرێتەوە بۆ بەدەستهێنانی ئەنجامی باشتر.\nكووپێك لە سركەی سپی و هەشت كووپ لە ئاوی گەرم بكرێتە ناو دەفرێكەوە و تێكەڵبكرێت، پاشان پێیەكانی تێبكرێت بۆ ماوەی 15 خولەك، دواتر پێیەكانت بە ئاو و شامپۆ بشۆ.\nچوار كەوچكی گەورە لە زەنجەفیلی هاڕدراو لەگەڵ كووپێك ئاوی گەرمدا تكەڵبكرێت و بخرێتە ناو دەفرێكەوە پاشان پێیەكانت بكە ناو ئەم تێكەڵەوە بۆ ماوەی 15 خولەك پاشان پێیەكانت بە ئاو بشۆ، ئەم ڕێگەیە باشتر وایە لە ڕۆژێكدا دووجار دووبارە بكرێتەوە.\nدوو كیسەی بچكۆلە (سەفەری) لەگەڵ دوو كوپ ئاوی گەرم بكرێتە ناو دەفرێكەوە و پاشان پێیەكانی تێبكرێت بۆ ماوەی 10 خولەك، دواتر پێیەكان بە ئاو بشۆردرێت.\nبابه‌ته په‌یوه‌ندیداره‌كان به : 8 ئامۆژگاری بۆ نەهێشتی بۆنی پێیەکان


Leviticus 17 KJV - لێڤییەکان 17 KSS\n1And the LORD spake unto Moses, saying, 2Speak unto Aaron, and unto his sons, and unto all the children of Israel, and say unto them; This is the thing which the LORD hath commanded, saying, 3What man soever there be of the house of Israel, that killeth an ox, or lamb, or goat, in the camp, or that killeth it out of the camp, 4And bringeth it not unto the door of the tabernacle of the congregation, to offer an offering unto the LORD before the tabernacle of the LORD; blood shall be imputed unto that man; he hath shed blood; and that man shall be cut off from among his people: 5To the end that the children of Israel may bring their sacrifices, which they offer in the open field, even that they may bring them unto the LORD, unto the door of the tabernacle of the congregation, unto the priest, and offer them for peace offerings unto the LORD. 6And the priest shall sprinkle the blood upon the altar of the LORD at the door of the tabernacle of the congregation, and burn the fat for a sweet savour unto the LORD. 7And they shall no more offer their sacrifices unto devils, after whom they have gone a whoring. This shall be a statute for ever unto them throughout their generations.\nقوربانیکردن بەبێ ڕێوڕەسمی دیاریکراو\n1هەروەها یەزدان بە موسای فەرموو: 2«لەگەڵ هارون و کوڕەکانی و هەموو نەوەی ئیسرائیل بدوێ و پێیان بڵێ: ”ئەمە ئەو فەرمانەیە کە یەزدان فەرمانی پێدەدات و دەفەرموێت، 3هەرکەسێک لە گەلی ئیسرائیل گایەک یان بەرخێک یان گیسکێک لە ئۆردوگاکە یان لە دەرەوەی ئۆردوگاکە سەرببڕێت و 4نەیهێنێتە لای دەروازەی چادری چاوپێکەوتن هەتا لەبەردەم چادری پەرستنی یەزدان قوربانی بۆ یەزدان پێشکەش بکات، ئەوا ئەو کەسە تاوانبارە لە خوێنڕشتن، خوێنی ڕشتووە، جا دەبێت ئەو کەسە لە گەلەکەی ببڕدرێتەوە. 5ئەمەش بۆ ئەوەی نەوەی ئیسرائیل چیتر قوربانییەکانیان لە دەشتودەر سەر نەبڕن و بیانهێنن بۆ بەردەم دەروازەی چادری چاوپێکەوتن و لەلای کاهین پێشکەشی یەزدان بکەن، وەک قوربانی هاوبەشی بۆ یەزدانیان سەرببڕن. 6کاهینەکەش خوێنەکە بەسەر قوربانگاکەی یەزداندا دەکات لەلای دەروازەی چادری چاوپێکەوتن و پیوەکەی بۆ ئەو بۆنەی یەزدان پێی خۆشە دەیسووتێنێت. 7پێویستە لەمەودوا قوربانییەکان بۆ ئەو بتانە پێشکەش نەکەن کە لە شێوەی تەگە17:7 نێری، سابرێن. دروستکراون و لەشفرۆشیی17:7 بە واتای لەشفرۆشی جەستەیی و ڕۆحیش دێت. بەو کەسە دەگوترێت کە لاف لێدەدات بەوەفایە بۆ یەزدان، بەڵام لە هەمان کاتدا ستایش و قوربانی بۆ خودایەکی دیکە دەکات. واتە لە بنەڕەتدا کەسەکە بێوەفایە لەگەڵ یەزدان، هەروەک چۆن پیاوێک بێوەفا بێت بەرامبەر بە ژنەکەی. ڕۆحییان بۆ دەکەن. ئەمە دەبێتە فەرزێکی هەتاهەتایی بۆیان لە نەوەکانیان.“\n8«هەروەها پێیان دەڵێیت: ”هەرکەسێک لە گەلی ئیسرائیل و ئەو نامۆیانەی لەنێوتاندان ئەگەر قوربانی سووتاندن یان قوربانی بکات و 9نەیهێنێتە لای دەروازەی چادری چاوپێکەوتن، بۆ ئەوەی بۆ یەزدانی بکات، ئەوا ئەو کەسە لە گەلەکەی دەبڕدرێتەوە.\nخواردنی خوێن قەدەغەیە\n10«”هەروەها هەرکەسێک لە گەلی ئیسرائیل و ئەو نامۆیانەی لەنێوتاندان، ئەگەر خوێن بخوات، ئەوا ڕووم لەو کەسە وەردەگێڕم کە خوێن دەخوات و لە گەلەکەی ڕیشەکێشی دەکەم، 11چونکە ژیانی بوونەوەر لە خوێندایە و من لەسەر قوربانگا بە ئێوەی دەدەم بۆ کەفارەتکردن بۆ گیانتان، چونکە خوێن کەفارەت بۆ ژیان دەکات، 12بۆیە بە نەوەی ئیسرائیل دەڵێم: ’کەس لە ئێوە خوێن نەخوات و ئەو نامۆیەش کە لەنێوتاندایە خوێن نەخوات.‘\n13«”هەرکەسێک لە نەوەی ئیسرائیل و ئەو نامۆیانەی لەنێوتاندان، کە نێچیرێکی ڕاوکرد، ئاژەڵێکی کێوی یان باڵندەیەک لەوانەی دەخورێن، خوێنەکەی دەڕێژێت و بە خۆڵ دایدەپۆشێت، 14چونکە ژیانی هەر بوونەوەرێک خوێنەکەیەتی، جا بە نەوەی ئیسرائیلم گوت: ’خوێنی هیچ بوونەوەرێک مەخۆنەوە، چونکە ژیانی هەر بوونەوەرێک خوێنەکەیەتی، هەرکەسێک بیخوات دەبڕدرێتەوە.‘\n15«”هەرکەسێکیش ئاژەڵێکی مرداربووەوە یان نێچیرێک17:15 مەبەست لە نێچیری بەردەم ئاژەڵی دڕندەیە. بخوات، هاوڵاتی بێت یان نامۆ، دەبێت جلەکانی بشوات و خۆی بە ئاو بشوات و هەتا ئێوارە گڵاو دەبێت، ئینجا پاک دەبێتەوە. 16بەڵام ئەگەر جلەکانی نەشوات و خۆی نەشوات، تاوانی خۆی لە ئەستۆ دەگرێت.“»\nKSS : لێڤییەکان 17


هەسەدە خێزانی داعشە بیانییە مەترسیدارەکان‌و پەشیمانبووەکان لەیەکتر جیاکردەوە کاتێک دەرکەوت ھەندێکیان لەپەیوەندیدان لەگەڵ گروپەکە\nبەرپرسانی رۆژائاوای کوردستان دەستیانکردووە بەگواستنەوەی ژنانی بیانیی و منداڵەکانیان کە پەیوەستبوون بەڕێکخراوی دەوڵەتی ئیسلامی (داعش)ەوە بۆ دەرەوەی کەمپێکی جەنجاڵ لەباکوری خۆرهەڵاتی سوریا تابخرێنه ژێر چاکسازیی، لەهەمانکاتدا کەسانێکی تریان لەڕێگەی پارەوە هەڵهاتوون.\nهەندێک لەژنانی داعش لەڕێگەی ئینتەرنێنەوە هاوسەرگیریی دەکەن و بەرەو تورکیا هەڵدێن. هەسەدە مەترسیدارەکانیان جیادەکاتەوە لەپەشیمانبووەکان، ئەوەش دوای ئەوەی بۆی دەرکەوت هەندێکیان هێشتا لەپەیوەندیدان لەگەڵ بەرپرسانی گروپەکە کەدەکرێت وەکو مەترسی سەیربکرێن.\nئەوانەی کەمتر توندڕەون دەبرێنە شوێنێک بۆ چاکسازیی\nشێخموس ئەحمەد بەرپرسێکی رۆژاڤایە، بەئاژانسی فرانس پرێسی وت (76) خێزان لەتەمموزەوە لەکەمپی هۆلەوە بۆ رۆژ گوێزراونەتەوە، دوای داوایەک کەتیایدا پەشیمانییان دەربڕیوە لەپەیوەندییان بەو گروپە تووندڕەوەوە.\nبەرپرسەکە باسی لەنەتەوەکانیان نەکرد، بەڵام دەسەڵاتدارانی کورد وتیان بیانیەکانی کەمپی هۆل لە (50) وڵاتی جیاوازەوە هاتوون.\nدوای چەندین ساڵ پێشەنگیکردنی شەڕ دژی داعش بەپشتیوانی هاوپەیمانی نێودەوڵەتی پێشەنگیکراو لەلایەن ئەمریکاوە، کوردەکانی سوریا هەزاران گومانلێکراوی بیانییان بەندکردووە کەپشتیوانییان لەو گروپە تیرۆریستییه کردووە.\nلەنێو ئەمانەدا چەکدارانی گومانلێکراوی زیندانکراو هه‌ن، بەڵام هەزاران ژن و منداڵی تریش کەپەیوەندییان پێیانەوە هەیە و لەکەمپی ئاوارەکاندان -- زۆرێکیان لەچەندین خێمەی جەنجاڵی شاری هۆلدان.\nگروپەکانی کۆمەک بەردەوام سکاڵایان دژی دۆخی ژیان لەو کەمپە کردووە کەتێیدا نزیکەی (70) هەزار کەسن دەبن و زیاد لەنیوەیان لەخوار تەمەنی پێنج ساڵەوەن و بەرپرسانی کوردیش یەکەمین کەیسی ڤایرۆسی کۆرۆنایان لەنێو دانیشتوانەکەیدا راگەیاند لەکۆتایی ئابدا.\nشێخموس ئەحمەد وتی «کەمپی رۆژ فراوانکراوە بەهەماهەنگی نەتەوەیەکگرتووەکان و هاوپەیمانی نێودەوڵەتیش بۆ گواستنەوەی چەکدارانی بیانی داعش و ژن و منداڵەکانیان دوای ئەوەی داوای ئه‌وه‌یان کردووه که هۆل به‌جێبهێڵن.»\nوتی «کەمترین رادیکاڵه‌کانیان ئامادەی چاکسازین و داوای گەڕانەوەیان کردووە بۆ وڵاتەکانیان و تێکەڵبوونەوە بەکۆمەڵگاکانیان، پەشیمانیشیان نیشانداوە.»\nبەگشتی چاوەڕواندەکرێت نزیکەی (400) خێزان لەهۆلەوە بۆ رۆژ بگوێزرێنەوە، کە لەوێ لەخێمەی تایبەت بەخۆیاندا دەژین.\nوڵاتانی خۆرئاوا بەگشتی دوودڵن لەوەرگرتنەوەی ئەو هاووڵاتیانەیان کەپەیوەندییان بەداعشەوە کردووه لەباکوری خۆرهەڵاتی سوریا، هەرچەندە هەندێکیان ژن و منداڵیان وه‌رگرتۆته‌وه، بەگوێرەی که‌یس به‌که‌یس.\nهەوڵی هەڵاتن و هاوسەرگریکردن لەڕێگەی ئینتەرنێتەوە\nبەرپرسانی رۆژاڤا وێڕای ئەوەی کەڕووبەڕووی هەڕەشەی شانە نووستووەکانی داعش دەبنەوە، تووشی چەند کێشەی دیکە دەبنەوە، وەکو هێرشی ناوەناوەی میلیشیاکانی سەر بەتورکیا، ئەمە جگەلەوەی ئەرکی چاودێری (70) هەزار خێزانی زیندانیانی داعشیان لەئەستۆیە کەزۆرێکیان بیانین و وڵاتەکانیان نایانەوێت وەریان بگرنەوە.\nپێشنیاری نەتەوەیەکگرتووەکان لەبارەی گەڕاندنەوەی زیندانیانی داعش بۆ ئەو وڵاتانەی لێی هاتوون، لەوانە وڵاتانی رۆژئاوا، دەنگی نەهێنا. بەگوێرەی نووسراوێکی نەشناڵ ئینترێست، ئەو پێشنیارە لە 21ی ئاب لەلایەن ئەمریکاوە ڤێتۆ کرا تاچارەنووسی (70) هەزار زیندانی بەناڕوونی بمێنێتەوە.\nبەرپرسانی هەسەدە ئەم زیندانیانەیان لەدوو کەمپی هۆل و رۆژدا نیشتەجێکردووە، بەڵام زیندانییەکان لەساڵی 2018وە بەردەوام هەوڵی هەڵاتن دەدەن بەتایبەت ژنان.\nدکتۆر ئان سپکهارد، مامۆستای زانکۆی جۆرج تاون و بەڕێوەبەری ناوەندی نێونەتەوەیی تووێژینەوەکان بۆ توندئاژۆیی پێشتر وتی «ئەو ژنانەی داعش کە لەکەمپی ئەلهول لەناوچەی ژێر کونترۆڵی کوردەکانی سوریا زیندانی کراون بەخەرجکردنی (10 تا 20) هەزار دۆلار دەتوانن بەشێوەی قاچاخ و بەشاراوەیی هەڵبێن».\nزیاتر وتی ژنانی داعش بەخەرجکردنی ئەو بڕە پارەیە، بەشێوەی قاچاخ لەکەمپی هۆل کە لەژێر کونترۆڵی هێزەکانی سوریای دیموکراتدایە، هەڵاتوون.\nژمارەیەکیان چوونەتە ئیدلیبی سوریاو ژمارەیەکیشیان لەڕێگای ناوچە سوریایەکانی ژێر کونترۆڵی تورکیاوە خۆیان گەیاندۆتە تورکیا. ئەم بابەتە هەفتانە درێژەی هەیەو هێزەکانی سووریای دیموکرات پشتڕاستیان کردۆتەوە.\nپرسی هەوڵی زیندانیانی داعش بۆ هەڵاتن لەکەمپی ژێر چاودێریی هەسەدە بووەتە دیاردەیەکی جیددی و مەترسیدار.\nبۆیە بەرپرسانی رۆژاڤا دەستیان کردووە بەجوداکردنەوەی زیندانییە مەترسییدارەکان لەکەمپی هۆل و ژمارەیەکیان بۆ کەمپی رۆژ گواستووەتەوە.\nبۆ نموونە هەفتەی رابردوو ژنان و منداڵانی ئوسترالیایی لەبەشێکی کەمپی هۆلەوە کە بەشەقامی سیدنی ناوی دەرکردووە؛ بۆ کەمپی رۆژ گواسترانەوە.\nبەڕێوەبەری سەنتەری نێودەوڵەتیی تووێژینەوەکانی توندوتیژیی لەبارەی هۆکارەکانی یارمەتیدان بەهەڵاتنی ژنە داعشەکان دەڵێت «هۆکاری زۆر هەن بۆ یارمەتیدان بۆ هەڵاتنی ژنانی داعش لەکەمپی ژێر کونترۆڵی کوردەکان.\nبۆ نموونە بەهۆی نالەباربوونی دۆخی کەمپەکە وەڕەز بوون و ئەگەر بتوانن لەڕێگای ئینتەرنێتەوە هاوسەرگیریی لەگەڵ ئەوروپیەک دەکەن و پارەی پێویست بۆ هەڵاتن لەکەمپەکە فەراهەم دەکەن و کەمپەکە بەجێدێڵن.\nژنانی زیندانیکراو لەهۆل لەڕێگای تۆڕە کۆمەڵایەتییەکانەوە وەکو ئینستاگرام، تێلێگرام و تۆڕی پێدانی پەی بال داوای یارمەتییان کردووە تا بەشێوەی شاراوە هەڵبێن.\nلەلایەکی دیکەوە، کریستۆفر میلر، بەڕێوەبەری سەنتەری بەرەنگاربوونەوەی تیرۆر لەئەمریکا هۆشداری دەدات کەداعش تەرکیزی کردووە لەسەر ئەندامە زیندانییەکانی لەناوچەی ژێر دەسەڵاتی کوردانی سوریا.\nمامۆستای زانکۆی جۆرج تاون ئاماژەشی دا بەپرسی نەبوونی توانای دارایی بەرپرسانی کوردی سوریا بۆ بەڕێوەبردنی کەمپەکە و هەروەها داواکردن لەوڵاتانی هەناردەکەری داعش بۆ وەرگرتنەوەی داعشەکان.\nهێزەکانی سوریای دیموکرات بۆ ئیدارەدانی زیندان و زیندانییەکان و پێدانی مووچەی هێزەکانیان یارمەتیی دارایی لەهاوپەیمانان وەردەگرن، بەڵام دیارترین شتێک کەئێستا ئەو هێزانە دەیانەوێت ئەوەیە وڵاتانی جیهان هاووڵاتیانی داعشی خۆیان کەئێستا لەزیندانەکانیاندان وەربگرنەوە.\nگۆڤاری نەشناڵ ئینترێست هۆشداریی داوە ئەگەر وڵاتانی بیانی لەوانە ئەوروپییەکان هەوڵنەدەن بۆ گەڕاندنەوەی داعشە هاووڵاتییەکانی خۆیان لەناوچەی ژێر دەسەڵاتی کوردانی سوریا، ئەگەری زیاتربوونی هێرشەکانی ئەو گروپە تیرۆریستییە لەئارادایە.


منداڵەكەی بە بەستنەوەی بە پەنجەرەی ئەو ماڵەی لەگەڵ دایكی تیایدا دەستبەسەربوون سزاداوە\nدادگایەكی ئەڵمانیا ژنێكی خەڵكی وڵاتەكەی كە پێشتر لە ڕیزەكانی داعش بووە بە 10 ساڵ زیندانیكردن سزادا، دوای تۆمەتباركردنی بە هۆكاری گیانلەدەستدانی كچە ئێزیدییەك بە تینوێتی.\nجێنیفەر ڤینیش (30 ساڵ) لەبەردەم سزای زیندانیكردنی هەتاهەتاییدا بوو، بەتۆمەتی ئەنجامدانی تاوانی جەنگ و كوشتن، لە یەكەم ڕێوشوێنی دادوەریی فەرمی لە جیهاندا كە پەیوەندیدارە بە تاوانەكانی داعش دژ بە ئێزدییەكان.\nئەو ئەڵمانییە كە لە ویلایەتی سكسۆنیای خواروو گەورە بووە، لەو دادگاییەدا كە لە نیسانی 2019 دەستیپێكردووە وتوویەتی، چووە بۆ عێراق بۆ چوونەپاڵ “براكانی”.\nبۆ چەند مانگێك، بەشداری لە مەفرەزە چەكدارییەكاندا كردووە لەچێوەی پۆلیسی (فەرمانكردن بە چاكە و ڕێگریكردن خراپە) لە فەلوجە و موسڵ. ئەو هێزانە بەشێوەیەكی تایبەت كاریان لەسەر سەپاندنی بنەماكانی پۆشینی جلوبەرگ و هەڵسوكەوت كردووە كە لەلایەن داعشەوە سەپێندراوبوون.\nلە هاوینی 2015دا، ئەو و تەها جومەیلی هاوسەری ئەوكاتی، كە لە ئێستادا لە فرانكفۆرت بە تاوانی هاوشێوە دادگایی دەكرێت، كچێكی پێنج ساڵان و دایكیان وەك سەبایای ئێزدی كڕیوە بەمەبەستی مامەڵكردن لەگەڵیاندا وەك كۆیلە.\nمردن بە تینویەتی\nپاش چەند جۆرێكی ئەشكەنجە، بەهۆی میزكردن بە جێگەكەیدا، جومەیلی هاوسەری كچەكەی سزاداوە لەڕێی بەستنەوەی بە پەنجەرەی دەرەوەی ئەو ماڵەی لەگەڵ دایكی تیایدا دەستبەسەربوون، لە پلەیەكی گەرمیدا كە دەگاتە 50 پلە، لە ئاكامدا كچە منداڵەكە بەهۆی تینوێتییەوە گیانی لەدەستداوە لەكاتێكدا (نورا)ی دایكی ناچاركراوە بەردەوامبێت لەسەر خزمەتكردنی دوو هاوسەرەكە.\nڤینیش، كە تۆمەتبارە بە ڕێگرینەكردن لە هاوسەرەكەی لە ئەنجامدانی ئەو تاوانە، دەڵێت، ترساوە لێپرسینەوەی لەگەڵ بكات، لەكاتێكدا پارێزەرەكانی، هاوشێوەی پارێزەری تەها جومەیلی دەڵێن، كچەكە، دواتر گوازراوەتەوە بۆ نەخۆشخانەی فەلوجە، پێدەچێت گیانیلەدەستنەدابێت، ئەمەش كارێكی لێكۆڵینەوە تیایدا ئەستەمە.\nنورا، دایكی منداڵەكە كە ئێستا بەهەمانشێوە لە ئەڵمانیا نیشتەجێیە، چیرۆكە كارەساتبارەكەی گێڕاوەتەوە، وەك شایەتحاڵ و ڕزگاربوون شاهێدی لە دادگایی هەردوو هاوسەرەكە داوە.\nلەلایەن هێزە ئەمنییەكانی توركیاوە ڤینیش ڕادەستی ئەڵمانیا كرایەوە، پاش ئەوەی لە كانونی دووەمی 2016 لە ئەنقەرە دەستگیركرا.\nلەوكاتەوە دەستبەسەرنەكرا تا حوزەیرانی 2018، پاش دەستگیركردنی لەكاتی هەوڵدان بۆ ڕۆیشتنی لەگەڵ كچە دوو ساڵانەكەی بۆ ئەو ناوچانەی سوریا كە تائێستا لە ژێر دەسەڵاتی داعشدا ماونەتەوە.\nلەمیانەی ئەو ڕۆیشتنەیدا، وردەكاریی ژیانی لە عێراق بۆ شۆفێرەكەی گێڕاوەتەوە، كە ئەمەی دواییان لە بنەڕەتدا كارمەندی هەواڵگری سەر بە نووسینگەی هەواڵگریی فیدراڵی بووە و ئۆتۆمبێلەكەی ئامێری دەنگتۆماركردنی تیادابووە، لەلایەن داواكاری گشتییەوە ئەو تۆمارە وەك بەڵگەی تۆمەتباركردنی بەكارهێنراوە.\nلە تشرینی یەكەمی 2020 دادگای ئەڵمانیا، هاوسەرەكەی ڤینیش كە هەڵگری هەردوو ڕەگەزنامەی ئەڵمانی و تونسییە، بە سێ ساڵ و نیو بەندكردن سزادا بەتۆمەتی بەكۆیلەكردنی كچێكی گەنجی ئێزدی، كاتێك لە سوریا نیشتەجێبووە.\nدوو برایان برینداركردبوو.. دوو تۆمەتباری کێشە خێزانییەکەی کەلار دەستگیرکران\nبەڕێوەبەرایەتیی پۆلیسی گەرمیان دەستگیرکردنی دوو تەقەکەری کێشە خێزانییەکەی شەوی ڕابردووی کەلار، کە دوو برای تێدا برینداربوون، ڕاگەیاند. لە…\nپەروەردەی دهۆک لە دوورخستنەوەی بەدەل بەرواری و سێ کارمەندی دیکە پاشگەزبووەوە\nلە نووسراوێکدا پەروەردەی دهۆک لە دوورخستنەوەی مامۆستا بەدەل بەرواری و سێ کارمەندی دیکەی بەڕێوەبەرایەتییەکە پاشگەزبووەوە. لە نووسراوێکدا کە…


پێشوازی له به‌ڕێوه‌به‌ری كامپی سیدنی زانكۆی بۆلاردی ئوستراڵی | وزارة التعليم العالي والبحث العلمي\nپێشوازی له به‌ڕێوه‌به‌ری كامپی سیدنی زانكۆی بۆلاردی ئوستراڵی\nئه‌مڕۆ 25/4/2012 كاتژمێر 10 ی به‌یانی، له دیوانی وه‌زاره‌ت، دكتۆر عه‌لی سه‌عید وه‌زیری خویندنی باڵا و وتوێژینه‌وه‌ی زانستی پیشوازیكرد له دكتۆر پارتیشیا ستیوارت به‌ڕێوه‌به‌ری كامپی سیدنی زانكۆی (بۆلارد)ی ئوستراڵی.\nله دانیشتنه‌كه‌دا خاتوو پارتیشیا كورته‌یه‌كی له‌باره‌ی زانكۆی نابراو باسكرد و ئاماژه‌ی به‌وه كرد، كه سه‌رجه‌م به‌شه‌كانی له خۆده‌گرێت، وتیشی " له به‌رنامه‌مان دایه له‌بواری كلینیكی و ئه‌و لایه‌نه‌ی په‌یوه‌ندییان به نه‌خۆش وڕاهێنانی كلینیكییه‌وه هه‌یه به‌شی تر تاوتوێ بكرێت ، كه ده‌روازیه‌كی باشه بۆ خوێندكارانی تواناسازی هه‌رێمی كوردستان،تا له بواره پزشیكییه‌كان بخوێنن".\nدكتۆر عه‌لی سه‌عید له لایه‌ن خۆیه‌وه، ئاماده‌یی ته‌واوی وه‌زاره‌تی خوێندنی باڵای ده‌ربڕی بۆ ئاسانكاری و هه‌ماهه‌نگی و ئاماژه‌ی به‌وه‌شكرد، كه وه‌زاره‌تی خویندنی باڵا وه‌كو پره‌نسیپ ، گرنگی زۆر به گشت پسپۆڕییه‌كان ده‌دات و ئاره‌زوومه‌نده ، كه كادیری گشت بواره‌كان دروستبكات به‌تایبه‌تی زانستییه‌كان،\nوتیشی " هه‌رێمی كوردستان به قۆناغی سه‌خت و پر له كۆسپ تێپه‌ڕیوه، كه كاریگه‌رییان له‌سه‌ر ڕه‌وتی زانست و زانستخوازی هه‌بووه، به‌ڵام له ئیستادا حكومه‌تی هه‌رێم ده‌روازه‌ی به‌ڕووی ده‌ره‌وه‌دا كردۆته‌وه و وه‌زاره‌تی خوێندنی باڵاش خاوه‌نی نه‌خشه ڕێگایه‌كه، كه به‌و هۆیه‌وه ئاستی زانستی زانكۆكانمان له هه‌ڵكشاندایه و گه‌شبینین به‌وه‌ی له داهاتوودا بگاته ئاستی زانكۆ باشه‌كانی جیهان".


“تا ئێستا هیچ ڕێككەوتنێك لەنێوان عیراق و هەرێم بۆ بودجە و مووچە نەكراوە” – تۆڕی میدیایی خەڵک\n2019/10/14 - 8:15 PM\nدوای ئەوەی حكوومەتی هەرێم ئەمڕۆ بە نووسراوی فەرمی بوودجەی خەمڵێنراوی 2020ی ئاڕاستەی وەزارەتی دارایی عیراق كرد، ئەندامێكی لیژنەی دارایی لە پەڕلەمانی عیراق ڕایدەگەیەنێت، بەپێی یاسای بودجە دەبێت بودجە خەمڵێنراوەكەی هەرێم لە پەڕلەمانی كوردستان پەسەند بكرێت ئەوجا ڕەوانە بكرێت، بۆیە ئەوەی كراوە جێگەی سەرسوڕمانە.\nئەحمەدی حاجی ڕەشید، ئەندامی لیژنەی دارایی لە پەڕلەمانی عیراق بە (خەڵك)ی ڕاگەیاند، قسەم لەگەڵ بەڕێوەبەری گشتی بودجە لە وەزارەتی دارایی كرد، بەڵام ئەوان چاوەڕێی ڕێككەوتنی نێوان هەرێم و بەغدا دەكەن لەسەر بودجە، بۆیە تا ئێستا هیچ شتێكی تازە نیە.\nوتیشی، “ئاگاداری ئەوە نین هەرێم و بەغدا هیچ ڕێككەوتنێكیان كردبێت، ئەو خەمڵاندنەی هەرێمیش، كە بەپێی یاسای بودجەی گشتی دەبێت هەرێم ڕەوانەی عیراقی بكات، بە پێی یاساكە دەبێت پێشتر لە پەڕلەمان پەسەند كرابێت”.\nڕاشیگەیاند، ئەوەی ئێستا لە ئەنجوومی وەزیرانی هەرێمەوە ڕەوانە كراوە، جێگەی سەرسوڕمانە، كە نەدەبوو بەو شێوەیە بێت.\nئەو پەڕلەمانتارە كوردە لەبارەی پشكی هەرێم لە بودجەی عیراق بۆ ساڵی 2020، كە ئایا وەك ساڵی 2019 دەبێت وتی، “هێشتا زووە ئەوە قسەی لەسەر بكەین، چونكە پەیوەستكراوە بە ڕێككەوتنی نێوان هەرێم و بەغدا و چاوەڕێ دەكەین بزانین كەی ئەو ڕێككەوتنە دەكرێت”.\nئەمڕۆ دوو شەممە 14-10-2019 حكومەتی هەرێم بە نووسراوی فەرمی بوودجەی خەمڵێنراوی 2020ی هەرێمی كوردستانی لەڕێگەی نوێنەرانی هەرێم لە بەغدا ئاڕاستەی وەزارەتی دارایی عیراق كردووە.


2. 👁 بانگەوازێک بۆ رایگشتی جیهانی؛ بۆئەوەی عەفرین نەبێت بە شەنگالێکی تر\n3. 👁 پەرلەمانی کوردستان لەبارەی دانیشتنەکەی ئەمڕۆیەوە سەبارەت بە پڕۆژەی هەمواری یاسای هاتووچۆ لە هەرێمی کوردستان راگەیاندنێکی بڵاوکردەوە 31-01-2018\n4. 👁 شەڕڤانان تیرۆرست نین، کەمپەینی ڕۆژنامەنووسان دژی سوکایەتییەکانی میدیای تورکیا لە هەرێم\n5. 👁 نامەیەک لە عادل موڕادەوە بۆ خەڵکی خۆڕاگری کوردستان


سه‌رۆكایه‌تى په‌رله‌مانى كوردستان ئیدانه‌ى قه‌تلو عامی كورد له رۆژئاواى كوردستان ده‌كات\n05/08/2013 12:32:00 م\nزۆر به‌توندى ئیدانه‌ى ئه‌و تاوانه كۆمه‌ڵكوژیه ده‌كه‌ین، كه ژماره‌یه‌ك لایه‌نى توندره‌وى وه‌ك به‌ره‌ى نوسره و ده‌وڵه‌تى عیراق و شام له‌سوریا له‌ماوه‌ى رابردوو له‌چه‌ند ناوچه‌یه‌كى رۆژئاواى كوردستان له‌ووڵاتى سوریا ئه‌نجامیان داوه، وێڕاى قه‌تڵوعامى گه‌وره و بچوك و پیروپه‌ككه‌وته له‌شارۆچكه‌ى (ته‌لعه‌ران، وته‌لحاسی) سه‌ر به‌شارى حه‌له‌ب كه زیاتر له 50 كه‌سیان شه‌هیدكردووه 350 هاووڵاتیش وه‌ك بارمته رفیندراون.\nزۆر به‌توندى ئیدانه‌ى ئه‌و كرده‌وانه ده‌كه‌ین، ئه‌نجامده‌رانى ریسواو مه‌حكوم ده‌كه‌ین، ئه‌م تاوانه دڕندانه‌یه پێچه‌وانه‌ى هه‌موو ئه‌و به‌ها و یاسا و رێسا ئاسمانى و زه‌مینیانه‌و وپه‌یماننامه نیوده‌وڵه‌تیه‌كان ومافه‌كانی مرۆڤه، چونكه ئه‌م جۆره كرده‌وانه له‌چاندنى ترس و دڵه‌ڕاوكێى و تۆقاندن له دڵ و ده‌روونى خه‌ڵكانى سڤیل بترازێ هیچ ئامانجێكى تر ناپێكێ، و هیچ جۆره كێشه‌یه‌ك چاره‌سه‌ر ناكات، به‌ڵكو ته‌نها ئه‌و هاووڵاتیه سڤیلانه‌ى كردۆته ئامانج كه خوازیارى ژیانێكى سه‌رفراز وئازادن.\nوه‌ك سه‌رۆكایه‌تى په‌رله‌مانى كوردستان داوا له‌رێكخراوه‌كانى نه‌ته‌وه‌یه‌كگرتووه‌كان و وڵاتانى ئه‌وروپا وكۆمكارى ولاتانى عه‌ره‌بى و كۆنگره‌ى ئیسلامى وولاتانى ناوچه‌كه ده‌كه‌ین له‌سه‌ر ئه‌م تاوان و كرده‌وه تیرۆریستانیه بیده‌نگ نه‌بن و ئه‌رك وبه‌رپرسیاریتى خۆیان له‌وبواره‌دا ببینن، و گه‌لى كورد له‌و به‌شه‌ى كوردستان، له هه‌ڕه‌شه‌ى كوشت و بڕى تیرۆریستان بپارێزن كه ده‌چێته خانه‌ى قڕكردنى مرۆییه‌وه.\nسه‌رۆكایه‌تى په‌رله‌مانى كوردستان، له‌كاتێكدا پشتیوانى وهاوكارى خۆى بۆ سه‌رخستنى خه‌باتى گه‌لى كوردستان به‌شێویه‌كى ئاشتى ودیموكراسیانه له‌كوردستانى رۆژئاوا دووپاتده‌كاته‌وه، هاوكات داواش له‌هه‌موو هێزو لایه‌نه سیاسیه‌كانى كوردستانى رۆژئاوا ده‌كات گیانى هاوخه‌باتى وتێكۆشان له‌م قۆناغه‌دا قوڵتربكه‌نه‌وه ویه‌كریزى و ته‌بایى خۆیان بپارێزن بۆ رووبه‌رووبونه‌وه‌ى هه‌موو ئه‌و تاوان وهه‌ڕه‌شه ومه‌ترسیانه‌ى كه له‌لایه‌ن تیرۆریستان و دوژمنانه‌وه ده‌كرێته سه‌ر هاوڵاتیانى كورد له رۆژ ئاواى كوردستاندا.


هۆمەر نۆریاوی: هاوسێ هەموو وەک داڵن و ئەم کوردە وەک لاک. – WTARIKURD\nخەسڵەت و تایبەتمەندییەکی هەرە ڕوونی عەجەم جەماعەت ئەوەیە کە ئیش و کارێکی پێت هەبێت، هەتا ڕایی و جێبەجێی نەکات، دەستبەردارت نابێت و تەنگت پێ هەڵدەچنێت و گیانت دەکاتە نێو کولەکەوە. هەر کە ئیشەکەی(مەرامەکەی) بۆ چووە سەر، ئیدی لە نێو گۆمێکی لیخندا بەرەڵڵات دەکات تا ئەوەندە کوێرانە پەلەقاژە بکەیت و بە جارێک بفەوتێیت. ڕەنگە ئەمە تایبەتمەندی هاوبەشی لای عەرەب و تورکیش بێت کە لە کاتی تەنگانەدا کورد دەکەنە برا گەورە و هەرکە دۆخەکە هێور بووەوە، ددان بە هیچ مافێکیدا نانێن و بگرە وەبەر دڕندانەترین هێرش و پەلاماریشی دەدەن.\nدوێشەو، 9 ی گەڵاڕێزانی 2719 (31ی ئۆکتۆبەری 2019) کە گوێبیستی بەشێک لە وتەکانی “بەشار ئەسەد”ی سەرۆکی خوێنمژی سووریا لە هەڤپەیڤین لەگەڵ کەناڵێکی سەر بە دەسەڵاتەکەی خۆی بووم، باسی لە “کوردی باش و نەباش” دەکرد. کورد، گەر خودانی بیر و هزر و ویژدانێکی بێداری نەتەوەیی بێت، بە هەموو ئایین و ئایینزا، شێوەزار و بنزار و مەرام و ئایدیۆلۆژیایەکەوە هەر کوردە و چ تۆفیر ناکات و یەکە و نابێت خۆ هەرزان تەسلیمی ناحەزانی میللەتەکەی بکات و بە دەستی خۆ، خۆی بخاتە نێو گۆمە لیخنەکەوە. چونکە سبەی هەر ئەم مرۆی بەر کامێرا، هەر کە دەستەڵاتی بەسەر هەموو شوێنێکدا بشکێتەوە، هەمان مامەڵەکەی جارانی لەگەڵدا دەکات و پاراستنی سەروەریی خاکەکەی لا دەبێتە هێڵی سوور و هیچ کەس و لایەنێک بۆی نابێت بە موو لێی لا بدات. کورد با پەند لە ئەزموونە تاڵ و کارەساتبارەکانی دیرۆک و مێژووکەی خۆی وەربگرێت و دیسانەوە سووک و سانا خۆ نەخاتەوە باوەشی ناحەزان و فریوی قسەی بریق و باقداری بەر کامێراکان نەخوات.\nکوردانی ڕۆژاوا نابێت هەرگیز پێملی قسەکانی “بەشار ئەسەد”ی کوڕی “حافز ئەسەد”ی ملهوڕ بن کە هەتا زیندوو بوو ، قەت ددانی بە مافی کورددا نەدەنا. کوردی ڕۆژاوا ئەوەی لە ڕێی گیانبەختکردنی سەدان شەڕڤان و بە بەرخۆدان و قارەمانەتی ڕۆڵەکانی خۆوە دەستی خستووە، نابێت بە بێ هیچ گەرەنتییەکی نێودەوڵەتی سووک و هاسان بیخاتەوە دەست جەللادەکەی دیمەشق و چەمەڕای کەرەمی کوڕە خوێنمژەکە بمێنێتەوە.\nڕووناکبیر و هزرمەندی ناودیاری کورد مامۆستا “مەسعوود محەممەد”زۆر ساڵان بەر لە ئێستا بەم چەشنە باس لە قارەمانی میللەت و نەتەوەی بێ خودان دەکات و دەنووسێت:”قارەمانی میللەتێکی بێدەسەڵات، بە قەدەر پاڵەوان پفێکی میللەتی خاوەن کیان و سامان و هێز و دەسەڵات ناوی نایەت”.\nکورد لە ڕۆژاوای کوردستان کە ساڵانێکە سەرکەوتووانە ئیدارەی هەرێمێکی خۆسەر و سەربەخۆ دەکات، بە بێ دەستەبەر و گەرەنتی نێودەوڵەتی و چەسپانی مافەکانی لە دەستووری داهاتووی سووریادا، نابێت بگەڕێتەوە باوەشی سووریای یەکگرتوو! کورد پێویستە لە ڕێی دۆستەکانی لە هاوپەیمانیی نێودەوڵەتی و هەروەها بە هاریکاری پاڵپشت و پشتیوانەکانی لە ناوەندەکانی بڕیاری جیهانی، هەوڵ بۆ چەسپاندنی مافە ڕەواکانی بدات و دڵ بە وادە و بەڵێنی زارەکی بەشار ئەسەد کە نها گڵۆڵەکەی کەوتۆتە سەرەولێژایی، خۆش بکات و بە دەستی خۆی، ئاوات و خەونەکانی جارێکی دی چاڵ بکاتەوە. ئەگینا سبەی دەبێت هەر بە چەند سووکە مافێکی خۆجێی دڵخۆش بێت کە ئەویش لە ڕێی دارەدەستەکانیەوە و بە گوێرەی بەرژەوەندی “سووریای عەرەبی” جێبەجێ دەکرێن. بەشار مەگین کوڕی هەمان حافز ئەسەد نییە کە حاشا و نکۆڵی لە ناسنامەی مرۆی کورد لە سووریا دەکرد و هەرگیز پێملی هیچ جۆرە مافێکی ئەم نەتەوە دێرینە نەدەبوو!\nکورد پێویستە ژیرانە مامەڵە لەگەڵ واقیعدا بکات و پارێزەری دەستکەوتەکانی ئێستای بێت کە بە بەخشینی خوێنی سەدان شەڕڤانی ئازا و بوێر، دەست کەوتووە. سووکە ئاوڕدانەوەیەک لە بویەر و ڕووداوەکانی جیهانەکەی دەوروبەر پێمان دەڵێت، عەرەب و فارس و تورک دیسانەوە خەریکی گەلەکۆمەکییەکی ترسناکی دیکەن دژ بە گەلەکەمان و هەرکە دۆخەکە هەموار ببینن و بۆیان بچێتە سەر، تەنانەت دەیانەوێت هەموو ماف و دەسکەوتەکانی گەلی کورد لە باشووریش لە بار ببەن و کورد جارێکی دی بگەڕێننەوە بۆ سەردەمی بەعس. ئەمە ئەقڵییەتی تەنانەت تاکی عەرەب و تورک و فارسیشە کە بەو چەشنە گۆش کراون کە ئا ئەبەد دەسەڵات و حوکوومەت بۆ کورد هێڵی سووریان دێتە ئەژمار و هەتا ئەوی ڕۆژێ مرۆ لەسەر ئەم گۆی زەوییە بمێنێت، ئەوەندە ئازادیخواز نابن کە بچنە ژێرباری دەسەڵات و حوکوومەتێکی کوردی.\nبیرمەندی هەرە ناسراوی کورد “مەسعوود محەممەد،لەسەر ئەم باوەڕەیە کە “گیانی نەتەوەیی و نژادی بەندە بە گەلێ هەلومەرج، لە پێش هەمووانەوە سنووری دیاریکراوی وڵاتەکەی دێت”. بەختەوەرانە کوردی ڕۆژاوا بۆ گەلێک ساڵ دەڕوات بۆ خۆی حوکمی خۆی دەکات و خاوەنی هەرێمێکی دیاریکراوە کە نابێت لە ڕێی کەین و بەین و ساویلکەییەوە لە کیسی بدات.\n“هەڵۆ بەرزنجەیی”ڕووناکبیری کوردیش هەر لەم پێوەندییەدا دەنووسێت:” تورک و عەرەب و فارس کامە مێژووی خراپ و نامرۆڤانە هەیە لە کوردستاندا نەخشاندوویانە. گەر کورد بە تەنگ دەردەکانی خۆیەوە نەیەت،کێ ئاگای لە ژان و ئازاری دەبێت”؟\nهەر بۆیە چاوەڕوانمانەوە بە دیار دەسەڵاتە نگریسەکانی ئەم ناوچەوە کە گوایە ئەوان مافمان بدەنێ، لە خەونێکی ناخۆش بەولاوە،هیچی دی نییە. تۆ بڕوانە “حەمدی” شاعیر ساڵگارانێک بەر لە ئێستا چلۆن ئیشارەت دەداتە ئەم پرسە هەستیارە و دەڵێت:\n“هاوسێ هەموو وەک داڵن و ئەم کوردە وەک لاک\nچنگیان لە جگەرگاهی داوە هەموو بە بێ باک”. (شیعری سکاڵای نیشتمان)\nکوردی ڕۆژاوا لە ڕێی دەیان مرۆی وریا و بوێر و خودان دیپلۆماسییەتی وەک “ساڵح موسلیم”،”ئیلهام ئەحمەد”،”مەزڵووم کۆبانی”و هتدەوە و بە پاڵشتی ئیرادەی باڵای گەلەوە، دەتوانێت دەستەبەری سبەیەکی هەرە پرشنگدار بکات.\n• دیوانی حەمدی، ئامادەکردنی عەبدوڵڵا خدر مەولوود، چاپخانەی ڕۆژهەڵات، چاپی پێنجەم،هەولێر،2013\n• جیهانبینی نەتەوەییانە، لە هزری مەسعوود محەممەدا، هەڵۆ بەرزنجەیی،چاپی یەکەم، کوردستان،2017\n• مرۆڤ و دەوروبەر، مەسعوود محەممەد، بەرگی 2، دەزگای چاپ و بڵاوکردنەوی ئاراس، چاپی دووەم،هەولێر،2010\n• چەپکێک لە گوڵزاری نالی، مەسعوود محەممەد، دەزگای چاپ و بڵاوکردنەوەی ئاراس، چاپی دووەم،هەولێر،2007\nرەزا شـوان: منداڵان و مردن و مردن لە ئەدەبی منداڵان دا.


خەڵاتی گۆرانیبێژی كورد محەمەد ماملێ پێشكەش بە ناسر رەزازی دەكرێت\nڕێکەوتی بڵاوکردنەوە: كانونی دووه‌م 26, 2014 بۆچوون نەنووسراوە\nخەڵاتی ساڵی 2013ـەی گۆرانیبێژی ناوداری كورد محەمەد ماملێ لە ڕێوڕەسمێكدا ڕۆژی چوارشەمە 29ی كانوونی دووەمی 2014 لە هۆڵی تەوار لە سلێمانی پێشكەش بە گۆرانیبێژی كورد ناسر رەزازی دەكرێت.\nلێژنەی ڕاوێژكاری مەڵبەندی هونەری ماملێ بڕیاری داوە كە پێنجەمین خەڵاتی گۆرانیبێژی ناوداری كورد محەمەد ماملێ بە ناونیشانی “خەڵاتی ساڵی 2013″ بە هونەرمەندی بەناوبانگی كورد ناسر رەزازی پێشكەش بكات.\nبڕیار وایە بە هاوكاری بەڕێوەبەرایەتیی كەلەپووری كورد سەر بە وەزارەتی ڕۆشنبیری و لاوانی حكوومەتی هەرێمی كوردستان بە ئامادەبوونی چەندین كەسایەتیی هونەری و كەلتووری بەشە جۆراوجۆرەكانی كوردستان، میوانانی ناوخۆ و دەرەوەی كوردستان و هەروەها بنەماڵەی ماملێ، كاتژمێر 3ی پاش نیوەڕۆی ڕۆژی چوارشەمە 29ی كانوونی دووەم / یەنایەری 2014 لە هۆڵی تەوار لە شاری سلێمانی ڕێوڕەسمێكی شایان بۆ ئەم مەبەستە بگیرێت.\nئەو خاڵانەی كە كاریگەرییان لەسەر بڕیاری لێژنەی ڕاوێژكاری مەڵبەندی هونەری ماملێ داوە بۆ بەخشینی ئەم خەڵاتە بە هونەرمەد ناسر رەزازی، بریتین لە: خەباتی ئەم هونەرمەندە لە پێناو بووژاندنەوەی زمان و هونەری كوردیدا، گرینگی شۆڕشی كورد و جەماوەری كورد بە یەكتر، خزمەت بە هونەركردن بە دوور لە چەمكی ناشیرینی جیاوازیدانان و ناوچەگەری، هونەرمەندێك كە بڕوای بە یەكسانی تاكەكان هەبووە، هونەرمەندێك كە بڕوای بە یەكسانی مافی ژن و پیاو هەبووە، پێشمەرگە بووە، لە هونەری گۆرانی گوتنەوەدا داهێنەر بووە و لاساییكەرێكی ئاسایی نەبووە و هەروەها لە خزمەت چەمكی نەتەوەیی كوردیدا تێكۆشاوە.\nمەڵبەندی هونەری ماملێ ساڵی 2008 لە لایەن بنەماڵەی هونەرمەندی نەمری كورد مامۆستا محەمەد ماملێ دامەزراوە و هەموو ساڵێك بۆ بەرز ڕاگرتنی یاد و بیرئانینی ئەم هونەرمەندە پایەبەرزە خەڵاتێك پێشكەش بە هونەرمەندە بەئەزموون و ناودارانی كورد دەكات كە بە بەرهەمەكانیان خزمەتی گۆرانی و موزیكی كوردییان كردووە و لە بەخشینی ئەم خەڵاتە گرینگەدا كەسایەتیی، هەڵكەوتوویی، داهێنانی\nهونەریی، ئەزموون، توانا و بەهرەمەندیی هونەرمەندەكە ڕچاودەگیرێت.\nلە ساڵانی ڕابردوودا خەڵاتی گۆرانیبێژی كورد محەمەد ماملێ بە چەندین هونەرمەند و گۆرانیبێژی ناودار و بەئەزموونی كورد پێشكەش كراوە، لەوانە: لە ساڵی 2009 بە ژەنیاری بەتوانای شمشاڵ مامۆستا قاڵەمەڕە، لە ساڵی 2010 بە گۆرانیبێژ و موزیكزانی كورد مامۆستا باكووری، لە ساڵی 2011 بە گۆرانیبێژی كورد عەزیز شاهرۆخ و لە ساڵی 2012 بە گۆرانیبێژی كورد عەبباس كەمەندی.\nچاوپێکەوتنێکی تایبەتی سەرقڵا لە گەڵ بەهرەمەندانی کوردستان ستارس\nبەرنامەی Kurdistan Stars (ئەستێرەکانی کوردستان) بەرنامەیەکی پێشبرکێی هونەریە و\nفیستیڤاڵی فیلمی ترۆمسۆی نەرویژ بەشێك بۆ سینەمای كوردستان تەرخان دەكات\nفیستیڤاڵی فیلمی ترۆمسۆی نەرویژ بەشێك بۆ سینەمای كوردستان تەرخان\nئامەد گەرمیانی دەکرێتە فیلم\nسیناریستێك سەرقاڵی نووسینەوەی كورتە فلیمێكه بەناوی ” ئامەد گەرمیانی”


یه‌كێتی ئه‌ندازیاری راپه‌ڕینه\nقسه‌یه‌ك هه‌یه ده‌ڵێت: حه‌قیقه‌ت هه‌رچۆنێك بیگێڕیته‌وه، هه‌ر حه‌قیقه‌ته. به‌نده ده‌مه‌وێت ئه‌وه‌شی بخه‌مه‌سه‌ر، درۆش هه‌رچۆنێك بیڕازێنیته‌وه، هه‌ر درۆیه و نابێت به حه‌قیقه‌ت. لێره‌وه وه‌ك ئاگادارێكی حه‌قیقه‌ته‌كانی به‌رنامه‌ی راپه‌ڕین ده‌مه‌وێت حیكایه‌تی راپه‌ڕین وه‌كو خۆی بگێڕمه‌وه به‌بێ هیچ رتوش و زیاد و كه‌مێك. واته وه‌ك ئه‌وه‌ی هه‌بووه نه‌ك وه‌ك ئه‌وه‌ی هه‌ندێك كه‌س و لایه‌ن بۆ به‌رژه‌وه‌ندی خۆیان به لاڕێیدا ده‌به‌ن.\nسه‌ره‌تای مانگی حوزه‌یرانی 1990 كه هێشتا هیچ ئاماژه‌یه‌ك له ئارادا نه‌بوو بۆ ئه‌وه‌ی هێزه‌كانی عیراق په‌لاماری كوێت بده‌ن و داگیری بكه‌ن. یه‌كێتیی نیشتمانیی كوردستان ده‌ستیكرد به رێكخستنه‌وه‌ی هێزه‌كانی خۆی له مه‌ڵبه‌ندی یه‌ك و دوو و سێ، كه یه‌كه‌میان له دزڵی و دووه‌میان له بله‌كێ و سێیه‌میان له قاسمه‌ڕه‌ش و زه‌ڵێ بوو. هێزه‌كانی پێشمه‌رگه‌ی یه‌كێتی كه زیاتر له سێ هه‌زار پێشمه‌رگه بوون، له‌سه‌ر شێوه‌ی به‌تالیۆن كران به سێ گروپه‌وه.\nیه‌كه‌م/ پارتیزانه‌كان، له‌و پێشمه‌رگانه پێك ده‌هات كه زیاتر سه‌ڵت بوون و ئاماده‌ییان تێدابوو، له سنووری ئێرانه‌وه بێنه ئه‌مدیو و به‌شێوه‌ی پارتیزانیی خه‌بات بكه‌ن. دووه‌م: هێزی دووه‌م، له‌و پێشمه‌رگانه پێك ده‌هات كه له‌باره‌گاكان بوون له هه‌رسێ مه‌ڵبه‌نده‌كه. سێیه‌م: هێزی سێیه‌م له‌و پێشمه‌رگانه پێك ده‌هات كه له ئۆردوگاكانی سه‌رسنوور و شارۆچكه‌كان ده‌ژیان. پاشان زۆربه‌ی پارتیزانه‌كان هاتنه‌وه ناوچه‌كانی كوردستان و خه‌باتی پارتیزانییان ده‌ستپێكرد، وه‌كو گه‌رمیان، قه‌ره‌داخ، سه‌رته‌كی به‌مۆ، شارباژێڕ، دۆڵی جافه‌تی، ناوچه‌كانی سنووری پارێزگای هه‌ولێر.\n(2/8/1990) هێزه‌كانی عیراق په‌لاماری كوێت یان داو داگیریان كرد. ئه‌مه‌ش ئه‌و ژه‌هره بوو كه سه‌دام حسێن خواردییه‌وه و ئه‌مریكای تووڕه كرد و ورده ورده كه‌وته دروستكردنی هاوپه‌یمانییه‌كی نێوده‌وڵه‌تی دژی عیراق سه‌ره‌نجام هاوپه‌یمانییه‌كی نێوده‌وڵه‌تیی له (34) ده‌وڵه‌ت پێكهێنا و ره‌زامه‌ندیی ئه‌نجومه‌نی ئاسایشی بۆ وه‌رگرت بۆ لێدانی هێزه‌كانی عیراق له كوێت و ده‌رپه‌ڕاندنیان، پڕۆسه سه‌ربازییه‌كه ناونرا گه‌رده‌لوولی بیابان و له (17/1/1991) یه‌كه‌م گورزی سه‌ربازیی هێزی هاوپه‌یمانان له عیراق درا و هه‌تا (28/2/1991) به‌رده‌وام بوو. له‌م ماوه‌یه‌دا حكومه‌تی عیراق نوێنه‌ری خۆی نارد بۆ ئه‌وه‌ی له‌گه‌ڵ یه‌كێتیی نیشتمانیی كوردستاندا گفتوگۆ بكات له‌سه‌ر داواكارییه‌كانی كورد له عیراق. دوای ئه‌وه‌ی مه‌كته‌بی سیاسی هه‌ڤاڵ مام جه‌لال یان ئاگاداركرده‌وه، كه ئه‌و كاته مام له ده‌ره‌وه بوو، مام به نامه‌یه‌ك وه‌ڵامی دایه‌وه كه پێویست ناكات وه‌ڵامی نوێنه‌ری حكومه‌تی عیراق بده‌نه‌وه. چونكه ئه‌مریكا و به‌ریتانیا و زۆربه‌ی وڵاته گرنگه‌كانی دنیا سه‌رقاڵی خۆئاماده‌كردنن بۆ لێدانی عیراق.\nئینجا مه‌كته‌بی سیاسیی یه‌كێتی به رێنمایی مام جه‌لال و هیمه‌تی بێوێنه‌ی كاك نه‌وشیروان كه‌وته خۆئاماده‌كردن بۆ داڕشتنی به‌رنامه‌ی راپه‌ڕین. پارتی دیموكراتی كوردستانی داوه‌ت كرد بۆ قاسمه‌ڕه‌ش و دوای چه‌ند دیدارێك به ئاماده‌بوونی كاك مه‌سعود بارزانی و لێپرسراوانی ئه‌و كاته‌ی حزبه‌كانی تری به‌ره‌ی كوردستانی به‌رنامه‌ی راپه‌ڕینی داڕشت.\nئینجا مه‌كته‌بی سیاسی و سه‌ركردایه‌تیی یه‌كێتیی نیشتمانیی كوردستان ده‌ستیانكرد به ئاماده‌كردنی هێزه‌كانی یه‌كێتی بۆ هاتنه‌خواره‌وه و چوونه ناو خه‌ڵك و سازدانی راپه‌ڕین. بۆ ئه‌م مه‌به‌سته پێداویستی سه‌ربازیی و لۆجستیان بۆ هێزه‌كان ئاماده‌كرد و چه‌ندان كۆبوونه‌وه‌یان له‌گه‌ڵ هێزه‌كان كرد كه له حاڵه‌تی چوونه خواره‌وه و ده‌ستپێكردنی راپه‌ڕیندا چۆن ره‌فتار بكه‌ن و چۆن موڵك و ماڵی ده‌وڵه‌ت و خه‌ڵك بپارێزن، هه‌روه‌ها چۆن خۆیان له شه‌ڕی كورد به‌كورد بپارێزن و وزه‌و توانای هێزی پێشمه‌رگه به‌و شه‌ڕه‌وه به هه‌ده‌ر نه‌ده‌ن و له جیاتی ئه‌وه داوا له هێزه كورده‌كانی سه‌ر به‌حكومه‌ت بكه‌ن، تفه‌نگه‌كانیان رووبه‌ڕووی حكومه‌تی عیراق بكه‌نه‌وه و هاوكار و پشتیوانی پێشمه‌رگه بن بۆ ئه‌م مه‌به‌سته لێبووردنی گشتیش ده‌ركرا، هه‌روه‌ها به ناوی مه‌كته‌بی سیاسیی یه‌كێتیی نیشتمانیی كوردستانه‌وه چه‌ند نامه‌یه‌ك بۆ سه‌رۆك جاشه‌كان و مسته‌شاره‌كان و ئه‌و كه‌سانه نووسرا كه خاوه‌نی نفوز بوون و ده‌یانتوانی رۆڵی باش ببینن.\nله رادیۆی ده‌نگی گه‌لی كوردستانیشه‌وه ده‌ستكرا به ئاماده‌كاریی بۆ راپه‌ڕین و بڵاوكردنه‌وه‌ی ئه‌و په‌یامانه‌ی كه پێویست بوون بۆ ئاماده‌كردنی خه‌ڵك و خۆسازدان بۆ راپه‌ڕین. ئیتر ئه‌م رادیۆیه رۆڵی مێژوویی خۆی گێڕا و بانگی راپه‌ڕینی به گوێی هه‌موو خه‌ڵكی كوردستاندا دا. له‌لایه‌كی تریشه‌وه یه‌كێتی هێزه‌كانی خۆی به‌سه‌ر چه‌ند میحوه‌رێكدا دابه‌شكرد و هه‌ر میحوه‌رێكیش ئه‌ندامێكی مه‌كته‌بی سیاسی به‌رپرسی بوو و ده‌ستكرا به‌ناردی نامه‌كان بۆ ئه‌و كه‌سانه‌ی پێشان باسكران. واته به‌رله‌وه‌ی سه‌رۆكی ئه‌مریكا له (28/2/1991)دا هێرش بۆ سه‌ر هێزه‌كانی عیراق رابگرێت، یه‌كێتی هه‌موو ئاماده‌كارییه‌كی كردبوو، هه‌ر ئه‌وه‌نده‌ی مابوو، له سه‌عاتی سفردا ده‌ست بكات به ناردنه خواره‌وه‌ی هێزه‌كانی بۆ ئه‌وه‌ی په‌یوه‌ندی به مه‌فره‌زه پارتیزانه‌كانه‌وه بكه‌ن. هه‌ر له به‌رنامه‌كه‌دا رۆژی (7/3) وه‌كو رۆژی ده‌ستپێكی راپه‌ڕین له سلێمانی ده‌ستنیشان كرابوو. راسته زۆربه‌ی كار و باره‌كان به ناوی به‌ره‌ی كوردستانییه‌وه ده‌كران، به‌ڵام یه‌كێتی هێزی سه‌ره‌كی به‌ره‌ی كوردستانی بوو، هه‌م به‌رنامه‌ی ساسی و هه‌م به‌رنامه‌ی عه‌سكه‌ری خۆی هه‌بوو، زۆرترین پێشمه‌رگه‌ی مونه‌زه‌م و ئاماده‌شی هه‌بوو.\nكه‌واته یه‌كێتیی نیشتمانیی كوردستان ئه‌ندازیاری راپه‌ڕینه و كه‌س ناتوانێت نكۆڵی له‌م راستییه حاشا هه‌ڵنه‌گره بكات. ئه‌م حه‌قیقه‌ته‌ش هه‌رچۆنێك بگێڕدرێته‌وه هه‌ر رۆڵی مێژوویی یه‌كێتی وه‌كو ئه‌ندازیاری راپه‌رین دووپات ده‌كاته‌وه.\nسه‌رنووسه‌ری كوردستانی نوێ\nPUKmedia / كوردستانی نوێ


دووشەممە, 23 نیسان 2012 15:53\nگومانی تێدانی یە لەھەموو ئان و زەمانێکدا قەڵادزێ سەرچاوەو لانکەی دروست بوونی شۆڕش و حزبە یەک لەدوای یەکەکانی کوردستان بووە، ئەمە جگە لەوەی خەڵکی دلێری پشدەر بەسەروەت و سامانی خۆیان پشتگیرییان لەو حزب و شۆڕشانە کردووە. سەرەڕای ئەمانەش بەھەزاران شەھیدو خوێنی لەوپێناوەدا ڕشتووەو تادووا ھەناسەش دژی ھەموو سەرکوتکردنێک و چەوسانەوەیەک بووە.\nیەکێک لەو سومبولە دیارو نەبەردانەی ئەو ناوچەیە بۆردوومانی [ ٢٤/٤ /١٩٧٤]و راپەڕینی [ ٢٤ / ٤/ ١٩٨٢ ]بووە کە بۆ ئەبەد شایانی بیرچونەوە نییە، ویژدانی مرۆڤایەتی لەئاست ئەو بۆردوومانە دەوەستێت لەبەرامبەر نەمانی دەیان خێزانی وەکو [ئەحمەدی حاجی سابیرو ...] شەھیدبوونی چەند کەڵە ژنێکی وەکو [دایکە ئامینەو خوشکە سنەوبەرو ...].ئەمەسەرەڕای بریندارو کەمئەندام بوونی دەیانی تر، کەھەندێکیان تاکو ئێستاش بەدەست برینەکەیانەوە دەناڵێنن. ھەروەھا بۆردوومان کردنی زانکۆی ئەم شارە[ئەوکاتە زانکۆی سلێمانی ھاتبووە قەڵادزآ]و شەھیدو برینداربوونی دەیان خوێندکاری تر، ئەمەش بەڵگەی ئەوەیە کە قەڵادزآ بۆ ھەمیشە کایەیەکی مەعریفی بووەو بەتایبەتیش ئەوکات وەک مەڵبەندێکی ڕووناکبیری بەرچاو و دیار لەکوردستان ڕۆڵی بینیوەو بوونیەتی خۆی سەلماندوو.\nلەدووای ڕاپەڕینی  خەڵکی دڵسۆز و خۆڕاگری قەڵادزآ بآ ئەوەی چاوەڕێی ئەوەبن حکومەت ئەوشارە ئاوەدان بکاتەوە [واتا خەڵک خۆیان ئاوەدانیان کردۆتەوە نەک حکومەت]، گەڕانەوە بۆ زێدی خۆیان بەڵام چۆن..؟!\nئەوساتەی ئەوشارەیان جێھێشت ئاوەدان و شارێکی تەواو بوو، بەڵام کاتآ ھاتنەوە، ئەوشارە بەدڕندانەترین شێوە مامەڵەی لەگەڵدا کرابوو، دوور لەھەموو بەھا ئاینی و ئەخلاقی یەکان. ھەموو خانووەکانی ئەم شارە بەشۆفڵ و کەل و پەلی وێرانکردن تێک درابوون، تەنانەت ئەو خانووانەی بەمانە بۆیان تێک نەدرابوو[T.N.T]یان لێ دانابوو و تەقاندبوویانەوە.\nبۆئەوەی دوور نەکەومەوەو لوببی باسەکە بخەمە ڕوو دووای ئەو ھەموو کاولکاری و ڕاگواستن و ..ھیتری ئەم شارە وێرانە تەنھا لەکاتی یادکردنەوەی [٢٤/٤]ی ھەموو ساڵآ [بەھەمان شێوەی ھەڵەبجەو گەرمیان و...] ئەم شارە ستەم لێ کراوەیان بیردەکەوێتەوە. لەسەردانی بەرپرساندا [پێشم سەیرە بێزیان دێت بەو جادە قیرەی دەربەند-قەڵادزآ دا بێن چونکە لەوانەیە مەعیددەیان تێکچێ لەبەر خراپی رێگاکە]و لەویادەدا دوو سآ قسەی شیرین و باق و بریقمان بۆدەکەن. کاتآ دەزانن خەڵکی ئەم شارە بریندارەو گلەیی\nدەکات، کۆمەڵآ بەڵێن و بڕیار دەدەن بآ ئەوەی خاوەنی قسەی خۆیان بن و جآبەجێی بکەن تەنانەت دووای ڕۆیشتنەوەیان لەم شارە نەک ھیچی بۆناکەن بەڵکو ناوەکەشان بیر دەچێتەوە.\nتکا دەکەم بەسە پەیمانی درۆ خەڵکی قەڵادزآ لەھەموو ئەمانە بێزار بووە. گەنجانی ئەم شارە بەھۆی ھاوکێشەی [ درۆ دزی گوآ پێنەدان] کۆچیان نەکرد بەڵکو دەرکران لەم وڵاتەو خۆیان دایە دەست قەدەر. لەکۆتایی دا دەڵێم بایادەکان و بەڵێنەکان چاودێربن بەسەر وروژاندنی ویژدانمانەوە نەبا بکەوینە بۆسەوە لەکاتی بەڵێنەکانماندا.


گوتنا بەربەلاڤا کەتیە سەر زارێ خەلکەکێ؟ – Malame\nد. شه‌عبان مزوری 22 كانونی دووه‌م، 2022\n142 ئێك خوله‌ك\nماتە شولە ژێ یە، ئەڤ خەلکە نەیێ ژ ھەژی یە تو خۆ بۆ بکەیە قوربانی !!! تو ژی وەکی ڤی خەلکی خۆ بێدەنگ بکە ما چ ژ تە یێ کێمە !! مە گەلەک جاران یا گوتی و دێ بەردەوام بێژین ، ئەو کەسێن خۆ لسەر ڤێ زولم و تەعدا و نەدادپەروەریێ بێدنگ بکەت ناسناڤێ کووێلە یێ ژ هەژی وی کەسی یە، یان ھندەک دی یێت ھەین بۆ پاریەکێ نانی حەپحەپا دەڤێ وانایە، ڤێچا دێ خۆ ل دەلنگێ ڤی دەن وەکی سەیی دێ ڕەون یێدی….هندەکێن دی دێ ئێن گەل ئێک ئاخڤن دێ بێژیت تو خولامێ برا گەورە بی، ناسناڤێ مەلاق دکەڤیتە سەر ڤان کەسان و بەردەوام دێ بێژن ما تە شولەژێ یە ئەڤ خەلکە نەیێ ژ ھەژی یە تو خۆ سەرا وان تورە بکەیی، ھەما تو ژی وەکی ڤی خەلکی نانەک ھەبیت بخۆ و دەستێ خۆ ب سەرێ خۆ ڤەنە. لێ یا مە ژ ڤان جورە بونەوەران جودا دکەت وژدانە و راستی یە دهەمان دەم دا ئەرکێ مە ئەوە ئەم درەوێن وان ئاشکرا بکەین و ڕاستیێ نیشا خەلکی بدەین.\nبەلێ زۆر راستە خۆ تشتەک یێ ژ من کێم نینە و من منەت ژی ب چ حکومەت و خزبێن کوردی نینە. لێ دەما نالەنالێت خێزنا شەھیدەکێ دهێنە گوهێت من بۆ بەرمیلەکا گازێ یان پیرەمێرەکێ 70 سالی، بابێ شەھدەکی سپێدێ حەتا ئێڤاری پاکیتێت جگارا و تزبحا لسەر جادێ دڤروشیت حەتا بشێت پاریەکێ نانی بۆ نەڤێن خۆ پەیدا بکەت، یان پیرە دایکەکا بێچارە لسەر رەسیڤێ جادەکی، لیڤک و بەلگێن مێوا و دەستکێن بەقلیێ و کەرەڤسێ دڤرۆشیت حەتا بشێن زارۆکێن کورێ خو یێ خۆ قوربانی ڤێ ئاخێ کری خودان بکەت، ڤێجا چەوا ئەز دێ شێم بێدەنگ مینم لسەر ڤێ زۆرداریێ. سەیدا ژی دێ ل ڕۆژا ژ دایکبونا لەشڤروشەکێ، ترۆمبێلەکا 500،000$ دیاری بۆ کریت .\nڤێجا چەوا دێ شێم ھزر دژیانا خێزان و زارۆکێن خەلکێ هەژار و پێشمەرگەهی دا نەکەم، ئەوا من ژ هەوە جودا دکەت وژدانا منە بۆ هژارێن وەڵاتێ من !!! مخابن کۆ بەرپرسێن ڤێ دەستهەلاتێ بازرگانیێ ب خاک و ئاخا کوردستانێ و خوینا شەھدا دکەن و داھاتێ کوردستانێ ژی بۆ گەشت و خوشی و مەیی ڤەخارنێ و سەما و کەیڤێ ب مەزێخن، دەربازبونا شەڤێن وان دقومارخانە”و باران”ڤە بن و چ بێشەرەڤیی و بێرێزیەکا ھەیی حەتا سپێدێ تێڤە ئەنجام بدەن ، ئەڤجا ئەگەر ئەز بێدەنگببم و من شولە ژێ نەبیت، ئەو چیە من ژ کووێلە_و_مەلاقا جودا دکەت ؟!


یادی 22 ساڵه‌ی مەرگی خومەینی له‌هه‌ولێر و سلێمانی كرایه‌وه |\nیادی 22 ساڵه‌ی مەرگی خومەینی له‌هه‌ولێر و سلێمانی كرایه‌وه\n2011/06/04 at 7:00 PM 1 comment\nیادی ئه مرۆ به بوونه ی 22 ساڵه‌ی مەرگی به‌ئاماده‌بوونی پارێزگاری هه‌ولێر و نوێنه‌ری سه‌رۆكی هه‌رێمی كوردستان و ژماره‌یه‌ك له‌وه‌زیرانی حكومه‌تی هه‌رێمی كوردستان و نوێنه‌ری حزب و لایه‌نه سیاسییه‌كان له هۆڵی پێشه‌وای وه‌زاره‌تی ڕۆشنبیری و لاوان مه‌راسیمێك به‌ڕێوه‌چوو.مزه‌فه‌ر ڕه‌مه‌زانی به‌رپرسی به‌شی فه‌رهه‌نگی له قونسوڵخانه‌ی كۆماری ئیسلامی ئێران له‌وته‌یه‌كیدا ڕایگه‌یاند: ئیمام خومه‌ینی زانا و ڕه‌مزێكی ئایینی بوو هه‌موو ژیانی خۆی فیدای ئازادی گه‌لانی ئێران كرد، دوای كۆچی دوایی ئه‌و ئێران كه‌وته قه‌یرانه‌وه، به‌لاَم دواتر خه‌منه‌یی توانی له‌سه‌ر ڕێچكه‌ی ئه‌و به‌رده‌وامبێت بۆ خزمه‌تكردن به‌خه‌ڵكی ئێران و مرۆڤایه‌تی.\nپاشان كامیل حاجی عه‌لی وه‌زیری ئه‌وقاف و كاروباری ئاینی حكومه‌تی هه‌رێمی كوردستان له‌وته‌یه‌كیدا وتی: “به‌رپاكردنی شۆڕشی كۆماری ئیسلامی ئێران له ساڵی 1979 وه‌رچه‌رخانێكی مێژووی بوو له‌كات و ساتی خۆیدا كه بووه هۆی وه‌ده‌ستهێنانی ئازادی له ئێران، كه توانی كۆتایی به‌حوكمی چه‌ند ساڵه‌ی ڕژێمی شا بێنێت”.\nوتیشی: “ئه‌و ئازادییه‌ی ئه‌و كات به‌ده‌ستهات، هه‌موو خه‌ڵكی ئێران به‌شداربوون له‌و ئازادییه بۆیه ئێستا هه‌موویان به ئازادی ژیانی خۆیان به‌ڕێده‌خه‌ن”.\nهه‌ر له‌و رێورسمه‌دا كورته فلیمێك له‌باره‌ی كۆچی دوایی خومه‌ینی له ساڵی 1989 پیشاندرا.\nشایه‌نی باسه شۆڕشی كۆماری ئیسلامی ئێران به‌سه‌رۆكایه‌تی ئیمام خومه‌ینی هه‌ڵگیرسا له ساڵی 1979 توانی كۆتایی به حوكمی شا بهێنێت له ئێران، دوای 10 ساڵ حوكمكردن، خومه‌ینی له ساڵی 1989 به‌نه‌خۆشی كۆچی دوایی كرد.\nهه‌ر ئه‌مڕۆ كونسوڵخانه‌ی كۆماری ئیسلامی ئێران له شاری سلێمانی به‌بۆنه‌ی هه‌مان یاده‌وه رێوره‌سمێكی رێكخست كه تیایدا نوێنه‌ری لایه‌نه سیاسیه‌كان ئاماده‌بوون.\nیادکردنەوەی مەرگی خومەینی لە هۆڵی پێشه‌وا قازی محه‌مه‌د رووناکبیران تووره ده کات\nباکتریایه‌کی نوێ بازاڕی سه‌وزه‌ی له ئه‌وروپا تووشی قه‌یران کردووه\tیادی خومینی لەساڵۆنی پێشەواقازی موحەمەدبەواتای سزادانی رۆحی گەلی کوردە و بێ ئیرادەی ئەحزابی کلاسیکی رۆژهەڵاتی کوردستانە\n1. Fatah Ahmadi | 2011/06/05 له 12:50 AIM:\nبه سڵاوێکی گه‌رم بۆ به‌ڕێوه به‌رانی سایته‌که‌تان\nچه‌ند ساڵێکه ێادی خومه‌ینی له هۆڵی پێشه‌وا ده کرێته‌وه‌و،هێزه‌کانی ڕۆژهه‌ڵات مته‌قیان لێوه‌ناێه‌ت?دیاره به‌داخه‌وه سه‌نگو،قورسای،هێزه‌کانی ڕۆژهه‌ڵات هێنده‌نیه که ده‌سه‌ڵادارانی باشوور حیسابێکیان بۆ بکه‌ن ئه‌ویش هۆێه‌که‌ی ده‌گه‌ڕێته‌وه بۆ دژاێه‌تی کردنو لێکدابڕانی ئه‌م هێزانه‌و،ئیحتیاجی مادیان به‌ده‌سه‌ڵاتی باشووره‌وه،بێئیراده‌یان سه‌باره‌ت به‌ڕووداوه‌کان. من پێشتر چه‌ند بابه‌تێکم له سه‌ر بێڕێزی هێزه‌کانی باشوور به‌رامبه‌ر کوردانی ڕۆژهه‌ڵات نووسی،به زمانێکی توند،دژی ئه‌م بێڕێزیانه چون خومه‌ینی ته‌نیا که‌سێکه که بڕیاری نه‌مانی کوردی ڕاگه‌ێاند وه جیهادی دژی ئه‌م گه‌له ڕاگه‌ێاند،به‌ڵام ئێستا ێادی ئه‌م جه‌لاده له باشوور له هۆڵی پێشه‌واده‌کرێته‌وه‌و،ده‌سه‌ڵات دارانی باشوور بۆ خۆشخزمه‌تیو،ئێهانه‌ت به به‌هانه‌ته‌وه‌یه‌کانی گه‌له‌که‌مان ێادی قاتڵانی گه‌له‌که‌مان ده‌گرن. به‌ڵام شه‌رمه بۆ هێزه‌کانی ئێمه‌ی ڕۆژهه‌ڵات که ناوێرن هیچ کاردانه‌وه‌ێه‌کیان هه‌بێت،نازانم هێزی شۆڕشگیڕ،ئه‌رکه کانی کامانه‌ن? فه‌تاح ئحمه‌دی


مۆدێراتەکان لە سیستێمی ئازادیی هەڵبژاردن پەشیمان بوونەتەوە - Radio Sweden Kurdish - رادیۆی سوید Radyoya Swêdê | Sveriges Radio\nمۆدێراتەکان لە سیستێمی ئازادیی هەڵبژاردن پەشیمان بوونەتەوە\nبڵاو کرایه‌وه måndag 4 mars 2013 kl 09.57\nبەپێچەوانەی چاوەڕوانیی هاوپەیمانەکانییەوە بەڵام هاوڕای پارتی چەپ دوێنێ مۆدێراتەکان لەو هەڵوێستەیان پەشیمان بوونەوە کە کۆمۆنەکان ناچار بکرێن ڕێ بە کۆمپانیاکانی کەرتی تایبەت بدەن کە بۆ نموونە خزمەتگوزاریی چاودێری بەساڵاچووان بەڕێوەبەرن. لەبەرئەوەی هەلومەرجەکانی هەر کۆمۆنێک لەوەی دیکە جیاوازە و دەبێت خۆیان بڕیار بدەن سیستێمی ئازادیی هەڵبژاردن چۆن پەیڕەویی لێ بکرێت، ئاننا کینباری ماترا لە گروپی کاری مۆدێراتەکان تایبەت بە پرسی سیستێمی خۆشگوزەرانی لەگەڵ چەند نوێنەرێکی دیکە لە ڕۆژنامەی (Dagens Nyheter) دوێنێ نوسیوویانە.\n- لەبری باس لە سیستێم و بەڕێوەبەرانی خزمەتگوزارییەکان دەمانەوێت جەخت لەوە بکەینەوە کە گرنگ ئەوەیە سیستێمی خۆشگوزەرانی باش کار بکات، ئاننا کینباری باترا بەرپرسی گروپی مۆدێراتەکان لە پەرلەمان بۆ بەشی هەواڵەکانی تەلەفزیۆنی سوید دەڵیت گرنگ نییە کێ و کام کەرتە خزمەتگوزاری بەساڵاچووان بەڕێوە دەبات بەڵکە گرنگ ئەوەیە بڕیار لە دەستی هاوڵاتی خۆیدا بێت و بتوانێت مەرج لەسەر ئەو لایەنە دابنێت کە خزمەتگوزارییەکە پێشکەش دەکات جا کەرتی تایبەت بێت یاخود گشتی.\nئەم هەڵوێست گۆڕینەی مۆدێراتەکان لە سیاسەتی تایبەت بە سیستێمی خۆشگوزەرانی و پرسی ئازادیی هەڵبژاردن ناکۆکییەکی خستۆتە نێو هاوپەیمانیی ڕاستەوە، مۆدێراتەکان بە پێچەوانەی هەڵوێستی پێشوویان دەڵێن کۆمۆن و پارێزگاکان نابێت ناچار بکرێن بوار بۆ کەرتی تایبەت بکەنەوە بۆ نموونە لە بواری فێرگا، بواری چاودێریی (omsorg) و خزمەتگوزاریی تەندروستی (vård). ئەم پەشیمانبوونەوەیە لە ڕیفۆرمێک کە پێشتر بڕیاری لەسەر دراوە هەنگاوێکی پەسەند نییە بەلای مەسیحییەدیموکراتەکانەوە.\n-هەڵبەتە هەر پارتێک هەڵوێستی تایبەتی خۆی هەیە بۆ ئێمەی مەسیحییەدیموکراتەکان زۆر گرنگە بڕیار لە دەستی هاوڵاتی خۆیدا بێت، یۆران هێگلوند سەرۆکی مەسیحییەدیموکراتەکان دەڵێت کاتێک دێتە سەر پرسی تەندروستی و چاودێری دەبێت نەخۆش لە بەرچاو بگیرێت. جا بەڕای من دەبێت پرسی یاسای هەڵبژاردنی ئازاد زۆرەملیی بێت.\nیاسای هەڵبژاردنی ئازاد (Lagen om valfrihetssystem) چوار ساڵە لە سویددا پەیڕەویی لێ دەکرێت و ئامانج لێی ئەوەیە کە بۆ نموونە هاوڵاتی خۆی ئەو جۆرە تەندورستی و چاودێرییە هەڵبژێرێت کە پێی باشە بۆ ئەوە جگە لە خزمەتگوزاریی کەرتی گشتی واتا دەوڵەتی بۆ نموونە کە کۆمۆنەکان پێشکەشی دەکەن دەبێت بوار بە کۆمپانیاکانی کەرتی تایبەتیش بدرێت لەو خزمەتگوزارییە پیشکەش بکەن، بەپێی ئەو یسایە کۆمۆنەکان ناچاردەکران کە ڕێ بە کۆمپانیاکانی کەرتی تایبەت بدەن لەو خزمەتگوزارییانە بکەنەوە تا ئێستا نیوەی کۆمۆن و پارێزگاکان لە سویددا پەیڕەویی لەو یاسایە دەکەن .\n- ئاننا کینباری باترا بۆ بەشی هەواڵەکانی ڕادیۆی سوید ئێکۆت دەڵێت باشتر وایە کۆمۆنەکان خۆیان بڕیار بدەن کامە کەرت و لایەن ئەو جۆرە خزمەتگوزارییانە پێشکەش دەکەن لەبەرئەوەی هەر کۆمۆنە هەلومورجی تایبەتی خۆی هەیە و باترا دەڵێت باشتر وایە کات بەوە نەکوژین کامە لایەن خزمەتگوزارییەکە پێشکەش دەکات بەڵکە لەبری ئەوە چۆن سیستێمی خۆشگوزەرانی گەشە پێ دەدەین. ئەمە سەرکەوتنێکی گەورەیە بۆ ئێمە کە نامانەوێت قازانج لە بواری سیستێمی خۆشگوزەرانیدا ببێتە ئامانج، سەرۆکی پارتی چەپ یوناس خیۆستێد دەڵێت.\n- حوکوومەت ناوێرێت بەو پرسەوە بچێتە هەڵبژاردنی داهاتووەوە، کە کۆمۆنەکان ناچار بکات بۆ نموونە خزمەتگوزاریی بەساڵاچووان بدرێتە دەست کەرتی تایبەت. ئاخر ئەمە پرسێکی هەستیارە خیۆستێد دەڵێت لایەنگرانێکی زۆری مۆدێراتەکان خۆشیان پێیان باش نییە کۆمپانیایەکی کەرتی تایبەت کە بە سەرمایەی مەترسیدار (riskkapital) دەژی خزمەتگوزاریی بەساڵاچووان بەڕێوە بەرێت.\n- من زۆر شادوومان بووم بەم بڕیارەی مۆدێراتەکان چونکە ئەمە گەورەترین شکستە لە سیاسەتی بەتایبەتکردندا کە چەندین ساڵە حوکوومەت بەڕێوەی دەبات. خیۆستێد دەڵێت.\nچەپ دڵخۆشە و هاوپەیمانە ڕاستەکانیش سەرسوڕماو لە هەڵوێست گۆڕینەکەی مۆدێراتەکان ئەمە لە کاتێکدا کە لێکۆڵینەوەیەکی دەوڵەتی لەلایەن وەزیری پرسی منداڵان و بەساڵاچووان لەسەر لیستی مۆدێراتەکان مارییا لارشۆن لەسەر ئەوە بەڕێوە دەچێت کە حوکوومەت داوای ئەوەی کردبوو ئەو کۆمۆنەی پەیڕەوی لە یاسای هەڵبژاردنی ئازاد نەکات دەبێت ناچار بکرێت.\nجا پێش ئەوەی دەرئەنجامەکانی ئەو لێکۆڵینەوەیە دەربچێت مۆدێراتەکان سەرۆکی بەرەی هاوپەیمانی ڕاست لە هەڵوێستی خۆیان پەشیمان بوونەتەوە و بەو شێوەیە درزێکیان کردۆتە سیاسەتی هاوبەشی حوکوومەت کە بەدەست بەرەی ڕاستەوەیە. مۆدێراتەکان چیتر نایانەوێت ئەو یاسایە لەسەر کۆمۆنەکان زۆرەملێی بێت. ئەم هەلوێستە نویێەی مۆدێراتەکان لە ژمارەی دوێنێی ڕۆژنامەی (Dagens Nyheter) دا لەلایەن چەند نوێنەرێکی مۆدێراتەکانەوە ڕاگەیەنراوە.


"داعش دزەی كردووەتە موسڵەوە" - تۆڕی میدیایی خەڵک\nبەرپرسێكی پارتی دیموكراتی كوردستان ڕایدەگەیەنێت، هیچ پەیوەندی و ڕێكەوتنێك لەنێوان سوپای عێراق و حەشدی شەعبیدا بوونی نییە.\nسەعید مەموزینی بەرپرسی ڕاگەیاندنی پارتی دیموكراتی كوردستان لە موسڵ بە (خەڵك)ی ڕاگەیاند، داعش لە ناوچەكە بوونی هەیە بەڵام لە نزیك ئەو سنوورانەی كە پێشمەرگەی تێدا جێگیر كراوە زۆر كەمە.\nوتیشی”پێشمەرگە هیچ جموجوڵێكی نییە و لەبەرانبەر جموجوڵەكانی داعشیش لە ئامادەباشیدایە، بەڵام حەشدی شەعبی هەڵوێستی نابەجێی هەیە جێی نیگەرانی هاووڵاتیانن”.\nئاشكراشیكرد، لە ناوچەكانی ژێر كۆنتڕۆڵی حەشدی شەعبی چەكداری داعشی زۆر لێیە و ناو بەناو پێكدادان لەنێوانیاندا دروست دەبێت.\nڕوونیشیكردەوە، هیچ ڕێكەوتن و هاوكارییەك لەنێوان هێزەكانی حەشدی شەعبی و سوپای عێراقدا نییە، داعشیش ئەوەی هەلەی قۆستووەتەوە و دزەی كردووەتە نێو شاری موسڵ و لە دەرەوەی موسڵیش تەراتێنیان هەیە.\nئەمەش لەكاتێكدایە، دەنگۆی ئەوە بڵاوبووەوە كە هێزەكانی پێشمەرگە و سوپای عێراق سەنگەر لە بەرانبەر یەكتر لێدەدەن، بەڵام مەموزینی ئاشكرایدەكات، لە سنوورەكانی ئێمە پێشمەرگە هیچ سەنگەرێكی لێنەداوە.\nلە ئامێزی ستەمكارانەوە بۆ گۆڕەپانەكانی وەرزش\n08 شوبات 2021 9.00 pm\nخەڵك- فەرماندەیەكی ئەمریكایی، ئاماژە بە بوونی مەترسییەكانی گەڕانەوەی داعش دەكات بۆ عیراق و سوریا و دەڵێت، تائێستاش…


راگەیەندراوی مەکتەبی سیاسی دەبارەی خیانەتی 31ی ئاب، گوزارشتە لە رای سەرجەم سەرکردایەتی یەکێتی\nHome›هەواڵ›کوردستان›راگەیەندراوی مەکتەبی سیاسی دەبارەی خیانەتی 31ی ئاب، گوزارشتە لە رای سەرجەم سەرکردایەتی یەکێتی\nلە سەرووبەندی خیانەتی گەورەی 31ی ئابدا، شەوی رابردوو مەکتەبی سیاسی یەکێتیی نیشتمانیی کوردستان راگەیەندراوێک دەربارەی خیانەتی 31ی ئاب بڵاودەکاتەوە و تێیدا ئاماژە بەوەدەکات، هێشتا برینەكانی ئەم تاوانە نیشتمانی و نەتەوەییە، بە تەواوی سارێژ نەبووە.\nهەر لە راگەیەندراوەکەی مەکتەبی سیاسی یەکێتیی نیشتمانیی کوردستاندا دەبارەی خیانەتی گەورەی 31ی ئاب هاتووە، ئەو پەلاماردانە دڕندانەیە و گەڕاندنەوەی سوپای بەعس تەنیا پاش تێپەربوونی شەش ساڵ بوو كە كۆمەڵانی خەڵكی كوردستان لە دژی ڕاپەڕیبوون، تەنیا شەش ساڵ بوو میللەتەكەمان ئەزموونێكی دیموكراتی بۆ خۆی بنیاتنابوو كە جێی پشتیووانی و هاوسۆزی كۆمەڵگەی نێودەوڵەتی بوو، بەڵام لە هێرشی سوپای رژێمی سەدام حسێن بە هاوكاری هێزەكانی پارتی دیموكراتی كوردستان بۆ سەر هەولێری پایتەختی خەونی ئازادی گەلەكەمان كە بووە هۆی شەهیدبوونی دەیان پێشمەرگە و فەرماندەی ئازا، بەڵام بە لەخۆبردووی یەكێتیی نیشتمانیی كوردستان و پشتیوانی دۆستان، توانی بەسەر ئەم ئازارە كەمەر شكێنەدا زاڵبێت و رێگەی ئاشتی و لێبوردەیی بۆ پەرەپێدانی ئەزموونی كوردستان بدۆزێتەوە و رێی ئاوەدانی و ئاسۆی سەركەوتن بەسەر رێی تۆڵە و ناكۆكی و گرژی سەربخات.\nشەوی رابردوو، لە کۆمەڵێک پەیج و سایت و ئەکاونتی ساختەی ئاراستە کراو لەلایەن سەرکردەیەکەوە باس لەوە کرا کە بۆ یادی خیانەتی گەورەی 31ی ئاب، بافڵ تاڵەبانی هیچ پەیامێکی نەبووە و تەنیا بێدەنگی هەڵبژاردووە، ئەمەش وەک گوزارشتێک لەوەی کە بافڵ تاڵەبانی تەسلیمی ئیرادەی ماڵی بارزانی بووە، بەڵام ئەوان درکیان بەوە نەکرد کە دەرچوونی هەر بڕیارێک یاخود راگەیەندراوێک لە مەکتەبی سیاسی یەکێتیی نیشتمانی کوردستانەوە بە فلتەری سەرۆک و ئەندامانی سەرکردایەتی و سیاسی یەکێتیی نیشتمانیی کوردستاندا تێپەڕدەبێت، بۆیە ئەوە ئاشکرایە کە ئەو راگەیەندراوەی شەوی رابردوو گوزارشت و وەڵامدانەوەیەکی توندبوو لە سەرکردایەتی یەکێتییەوە بۆ خیانەتی گەورەی لەبیرنەکراوەی 31ی ئاب.\nگەر لاپەڕەکانی مێژووی نوێی گەلەکان و بەتایبەت یەکێتیی نیشتمانیی کوردستان هەڵبدەینەوە ئەوا بۆمان ئاشکرا دەبێت، کە یەکێتیی تەنیا هێزی بەرگریکارە لە پاراستنی ئازادی و مافی تاک، تاکە هێزە بە سەدان داستانی جوامێری دژی رژێمی بەعسی داگیرکەر تۆمارکردووە لە رێگەی شانە نهێنییەکانی ناو شار و پێشمەرگە قارەمانەکانی شاخ، خودی ماڵی تاڵەبانیش تاکە بەربەستی فراوانخوازی و پاوانخوازییەکانی ماڵی بارزانی بوون لە هەرێمی کوردستان، بۆیە هیچ کەسو لایەنێک ناتوانێت 31ی ئاب و خیانەتەکەی لە بیری تاکی کورد و یەکێتییەکان بەرێتەوە کە بە چاوساغی پارتی دیموکراتی کوردستان ئەزموونی دیموکراسی و پەرلەمان خرایە ژێر تانک و پۆستاڵی بەعسەوە.\nئاسۆ حەوێزی: وەرگرتنی ڤاکسینمان لەلایەن مامۆستایانەوە نەکردووەتە مەرج\nلە هیندستانەوە دووبارە ڤایرۆسێکی نوێ سەرهەڵدەدات\nعێراق داوای گازی زیاتر لە ئێران دەکات تا بەرهەمهێنانی کارەبا زۆرتربێت\nگرنگترین مانشێتی ئەمڕۆ یەکشەممە 10/5/2020ی رۆژنامە وەرزشییەکانی ئیسپانیا\nگرنگترین مانشێتی ئەمڕۆ چوارشەممە 13/5/2020ی رۆژنامە وەرزشییەکانی ئیسپانیا\n“ڤاکسینی کۆرۆنا پێش کۆتایی 2020 ئامادە دەبێت”


وه‌زاره‌تى ته‌ندروستى له‌سه‌ر هاورده‌كردنى ده‌رمان به‌بێ پشكنین رونكردنه‌وه ده‌دات\nهەواڵ / کوردستانی :: 29/08/2018 :: 542 جار بینراوە\nبه‌رپرسێكى وه‌زاره‌تى ته‌ندروستى هه‌رێم رایده‌گه‌یه‌نێت، هاورده‌كردنى ده‌رمان به‌بێ پشكنین بۆ ماوه‌یه‌كى كورت بۆ هه‌ندێك ده‌رمانى زۆر پێویست ئاساییه و رێگه‌ده‌درێت له ده‌روازه سنوورییه‌كان هاورده‌ى هه‌رێم بكرێن، دەشڵێت "به‌ڵام ده‌بێت له شێوازى گواستنه‌وه و دۆكیومێنته‌كانى ده‌رمان دڵنیابینه‌وه".\nبه‌پێى نووسراوى فەرمی كوالێتى كۆنترۆڵى سه‌ر به وه‌زاره‌تى ته‌ندروستى، له‌سه‌ر داواى كۆمپانیاى (Active Remedy) داوا له گومرگى گشتى هه‌رێم كراوه رێگه به هه‌ندێك جۆرى ده‌رمان بدرێت به‌بێ پشكین بهێندرێنته هه‌رێمى كوردستان.\nله‌نوسراوه‌كه‌ى كوالێتى كۆنترۆڵ ئاماژه به‌وه‌شكراوه كه ئه‌و ده‌رمانانه پشکنین و کڕین و فرۆشتنیان له‌سه‌ر نییه و ته‌نیا بۆ نه‌خۆشخانه‌کانى سه‌ر به‌وه‌زاره‌تى ته‌ندروستییه و ده‌بێت ئه‌و ده‌رمانانه به‌هۆیه‌کانى ساردکه‌ره‌وه بگوازرێنه‌وه.\nله‌باره‌ى هاورده‌كردنى ده‌رمان به‌بێ پكشنین بۆ كوردستان، خاڵس قادر، به‌ڕێوه‌به‌رى گشتى دیوانى وه‌زاره‌تى ته‌ندروستى هه‌رێم به‌دواڕۆژى راگه‌یاند "هاورده‌كردنى به‌شێك له ده‌رمانى پێویست به‌بێ پشكنین بۆ هه‌رێم ئاساییه، چونكه ئه‌و جۆره ده‌رمانانه‌ن كه زۆر پێویستن، وەک هه‌ندێک دەرمانی شێرپەنجە و هۆرمۆنات یان هه‌ندێك جۆری دەرمانی سڕکردن، ئه‌مه‌ش دواى دڵنیابوون لە دۆکیومێنتەکان و وه‌رگرتنى نموونه له ده‌رمانه‌كان".\nئه‌و به‌رپرسه‌ى وه‌زاره‌تى ته‌ندروستى، ئاماژه‌ى به‌وه‌شكرد "ده‌رمان وه‌كو خواردن و كه‌لوپه‌لى تر نییه له ده‌روازه‌كان پشكنینى بۆ بكرێت، به‌ڵكو دواى هاتنه ناوه‌وه‌ى هه‌رێم له‌لایه‌ن لێژنه‌یه‌كى تایبه‌ته‌وه پشكنینى بۆ ده‌كرێت، ئه‌گه‌ر به‌پێى مه‌رج و رێنماییه‌كانى وه‌زاره‌تى ته‌ندروستى هاورده‌كرا ئه‌وا رێگه‌ى پێده‌درێت به‌كاربهێنرێت، به‌پێچه‌وانه‌وه ره‌تده‌كرێته‌وه".


نێچیرڤان بارزانی لەگەڵ شاندێكی ئەمریكی كۆبووەوە – تۆڕی میدیایی خەڵک\nسەرۆكی هەرێمی كوردستان پێشوازی لە جێگری یاریدەدەری وەزیری دەرەوەی ئەمریكا بۆ كاروباری عیراق و ئیران و شاندێكی یاوەری كرد و باسیان لە هەڵبژاردن و ئامادەكارییەكانی كرد و جەختیان لە گرنگی بەڕێوەچوونێكی سەركەوتووانەی هەڵبژاردن كردەوە.\nنێچیرڤان بارزانی ، سەرۆكی هەرێمی كوردستان نیوەڕۆی ئەمڕۆ پێنجشەممە 2021/9/30 پێشوازی لە خاتوو جینیفەر گاڤیتۆ، جێگری یاریدەدەری وەزیری دەرەوەی ئەمەریكا بۆ كاروباری عیراق و ئیران و شاندێكی یاوەری كرد و لەكۆبوونەوەیەكدا پەیوەندییەكانی هەرێمی كوردستان و عیراق لەگەڵ ئەمریكا تاوتوێكران .\nلەوبارەیەوە خاتوو گاڤیتۆ دووپاتیكردەوە، كە ئەمریكا بەبایەخەوە لە عیراق دەڕوانێت و پەیوەندیی ئەمریكا لەگەڵ عیراق و هەرێمی كوردستان پەیوەندیی دۆستانە و هاوبەشییەكی ستراتیژیی درێژخایەنە، كەچەندین بوار دەگرێتەوە، هەروەها سەقامگیریی عیراقی بۆ پاراستنی سەقامگیریی ناوچەكە بە گرنگ و پێویست زانی، هەردوولاش هاوڕابوون كە سەردانەكە بۆ نیشاندانی بایەخدانی ئەمەریكا بە عیراق و هەرێمی كوردستان، گرنگ و لە كاتی خۆیدایە.\nنیوەڕۆى ئەمڕۆ پێنجشەممە 2021/9/30 بەڕێز نێچیرڤان بارزانى، سەرۆکى هەرێمى کوردستان، پێشوازى لە خاتوو جینیفەر گاڤیتۆ، جێگرى یاریدەدەرى وەزیرى دەرەوەى ئەمەریکا بۆ کاروبارى عیراق و ئیران و شاندێکى یاوەرى کرد. لە کۆبوونەوەیەکدا پەیوەندییەکانى هەرێمى کوردستان و عیراق لەگەڵ ئەمەریکا تاوتوێ کران و لەمبارەیەوە خاتوو گاڤیتۆ دووپاتى کردەوە کە ئەمەریکا بە بایەخەوە لە عیراق دەڕوانێت و پەیوەندیى ئەمەریکا لەگەڵ عیراق و هەرێمى کوردستان پەیوەندیى دۆستانە و هاوبەشییەکى ستراتیژیى درێژخایەنە کە چەندین بوار دەگرێتەوە، هەروەها سەقامگیریى عیراقى بۆ پاراستنى سەقامگیریى ناوچەکە بە گرنگ و پێویست زانى، هەردوولاش هاوڕا بوون کە سەردانەکە بۆ نیشاندانى بایەخدانى ئەمەریکا بە عیراق و هەرێمى کوردستان، گرنگ و لە کاتى خۆیدایە. خاتوو گاڤیتۆ پابەندیى ئەمەریکاى بە بەردەوامیى پشتگیرى لە چاکسازییەکانى وەزارەتى پێشمەگە و ڕێکخستنەوەى هێزەکانى دووپات کردەوە و ئاماژەى بەوە دا کە ئەمەریکا لە بوارەکانى دیکەى ئاسایش، وزە، ئابوورى، کولتوورى پەروەردەییشدا دەتوانێت هاوکار و هاوبەشى هەرێمى کوردستان بێت، هەروەها ئاماژەى بە سەردانێکى بۆ قەڵاى هەولێر و بینینى پرۆسەى نۆژەنکردنەوەى قەڵا کرد، جەختیشى لەوە کردەوە کە هانى وەبەرهێنانى ئەمەریکى لە هەرێمى کوردستان دەدەن، بەتایبەتى لە ڕێگەى دامەزراوەى DFCى ئەمەریکییەوە کە پشتگیریى دارایى دەداتە پرۆژەکانى وەبەرهێنان.\nچەند چارەسەرێکی خێرا و کاریگەر بۆ کێشەی سەرگێژخوارن


ئوتریش؛ به‌شداریی له کۆبوونه‌وه‌ی رێبه‌رانی به‌ره‌ی دێموکر??\nناوه‌ندی هه‌واڵ - ئوتریش: له سه‌ر داوای جه‌بهه‌ی دیمۆکراتیکی مردم ئه‌هواز له وڵاتی ئوتریش، به‌شی په‌یوه‌ندیه ئێرانیه‌کانی حیزبی دیمۆکراتی کوردستان له کۆمیته‌ی ئوتریش، له کۆبونه‌وه‌یه‌کی ئینترنێتی‌دا له گه‌ڵ ئه‌ندامانی رێبه‌ریی ئه‌و رێکخراوه کۆبۆوه.\nکۆبوونه‌وه‌که ڕۆژی شه‌ممه 6/6/2009 کاتژمێر 4ی پاشنیوه‌رۆ به چه‌ند وته‌یه‌کی به‌ڕیز ئه‌بو شه‌ریف سکرتێری به‌ره‌ی دێموکراتیکی خه‌ڵکی ئه‌هواز ده‌ستی پێکرد که به‌ڕێزیان دوای ده‌ربڕینی خۆشحاڵی خۆی له‌م دانیشتنه و ئیشاره کردن به دۆستایه‌تی ڕێکخراوه‌که‌یان له گه‌ڵ حدک و به‌خێر هێنانی نوێنه‌ری حدک له کۆمیته‌ی ئوتریش، هیوای خواست که له‌مه‌به‌ولاوه په‌یوه‌ندیه‌کانی نێوان حدک و ڕێکخراوه‌که‌یان بره‌وی زیاتر په‌یدا بکات. دواتر سکرتێری گشتی هاوڕییانی خۆیانی بۆ به‌شداری له کۆبونه‌وه‌که‌دا که پێکهاتبوون له به‌ڕێزان ئه‌بو عیلام به‌رپرسی په‌یوه‌ندیه ئێرانیه‌کانیان و ئه‌بو حه‌یام وته‌بێژی جه‌بهه و به‌شی په‌یوه‌ندیه ئه‌هوازی و عه‌ره‌بیه‌کان ناساند.\nبه دوای وته‌کانی سکرتێری به‌ره‌ی دێموکراتیکی خه‌ڵکی ئه‌هواز، کاک ره‌حمان ئه‌مینی به‌رپرسی به‌شی په‌یوه‌ندیه ئێرانیه‌کانی کۆمیته‌ی حیزب له وڵاتی ئوتریش دوای به‌خێرهاتن کردن و سوپاس له بانگهێشتنی ئه‌ندامانی ڕێبه‌ری لایه‌نی خانه‌خوێ، باسێکی له سه‌ر هه‌ڵبژاردنی ده‌وری ده‌هه‌می سه‌رۆککۆماری له ئێران دا کرد و له باسه‌که‌یدا ڕوانگه‌و بۆچونه‌کانی حیزبی دێموکراتی کوردستانی خسته به‌ر دیدی به‌شداران و هه‌ر له‌و رێگایه‌شه‌وه به‌یاننامه‌ی هاوبه‌شی حدک و پاک‌ی له‌م پێوه‌ندیه‌دا گه‌یانده ئه‌ندامانی جه‌بهه‌ی دیمۆکراتیکی مه‌ردم ئه‌هواز.\nله به‌شێکی دیکه‌ی کۆبوونه‌وه‌که‌دا، دوو لایه‌ن له سه‌ر کاری هاوبه‌ش و په‌یوه‌ندی ئه‌م دوو هێزه ئاڵوگۆڕی بیرورایان کرد. ئه‌ندامانی جه‌بهه‌ی دیمۆکراتی مردم ئه‌هواز هه‌ریه‌ک له به‌ڕیزان ئه‌بو حه‌یام وئه‌بو عیلام بۆچونه‌کانی خۆیان ده‌ربڕی و شانازیان به دۆستایه‌تی له گه‌ڵ حیزبی دیمۆکراتی کوردستان کردو هیوایان خواست که له داهاتوویه‌کی نیزیکدا ده‌رفه‌تی دیدار و چاوپێکه‌وتنی حزوری له نێوان دوو لایه‌ندا پێک بێ.\nکۆبوونه‌وه‌که پتر له دوو کاتژمێری خایاند.\nمحه‌ممه‌دی فه‌قێ عه‌لی به‌شداریی له ئاماده‌کردنی ئه‌م هه‌واڵه‌دا کردووه.\nبگه‌رێوه|ئەم بابەتە 1280 جار بینراوە| بینێره| چاپ


با 8 مارس بکه‌ینه ڕۆژی به‌هێزکردنی ئیراده‌ی ژنان – Denegkan\nبا 8 مارس بکه‌ینه ڕۆژی به‌هێزکردنی ئیراده‌ی ژنان\nbydengekan\tMarch 4, 2012\tژنان\nئێمه وه‌ک کۆمه‌ڵه‌ی ڕێکخروه‌کانی ( نا بۆ که‌لتوری توند وتیژی دژی ژنان) ڕۆژی 8 مارس که ڕۆژی چه‌ژنی ژنانی جیهانه، ئه‌م ڕۆژه له هه‌موو ژنانی جیهان و کوردستان و عێراق پیرۆز ده‌که‌ین وه له هه‌موو ئه‌و که‌سانه‌ی که بڕوایان به ئازادی ژن هه‌یه. وه‌سه‌ری ڕێز ونه‌وازش دائه‌نوێنین به‌رامبه‌ر هه‌موو ئه‌و ژنانه‌ی که له پێناو ئازادیدا تێکۆشاون و گیانی خۆیان به‌خت کردوه‌و مێژوو ئه‌یسه‌ڵمێنی که ژنان ڕۆڵی کارێگه‌ریان هه‌بوو له ئافراندنی شاراستانیه‌تی مرۆڤایه‌تیدا. هه‌رده‌م تێکۆشاوه بۆ پاراستنی به‌ها مرۆیه‌کانی کۆمه‌ڵگادا. به‌ڵام له‌گه‌ڵ هاتنی سیسته‌می شومی ده‌سه‌ڵادرێتی ئیتر ژنان له سایه‌ی سیسته‌می باڵاده‌ستی پیاوسالاری خزێنرانه ناو چواردیواره‌وه و کران به ناموس وشه‌ره‌ف و موڵکی پیاو خێڵ وخێزان. بێگومان هیچ کات ژن ئه‌م سیسته‌مه‌ی قبوڵ نه‌کردوه. بۆیه به‌رده‌وام له تێکۆشاندا بووه بۆ به‌ده‌ست خستنه‌وه‌ی ناسنامه‌ی ڕه‌گه‌زی خۆی. له‌و پێناوه‌شدا قوربانی زۆری داوه نمونه‌ش چالاکی ژنانی کارگه‌ی ڕستن وچنینی ( شاری نیوێورک)ه که له 8مارسی 1857 که له‌و شاره‌دا کۆمه‌ڵێک له ژنانی کرێکار ئه‌و کارگه‌یه به دروشمی یه‌کسانی له ماف وئه‌رکدا و که‌م کردنه‌وه‌ی ماوه‌ی کار هاتنه‌مه‌یدان. به‌ڵام سیسته‌می بۆرژوازی پیاوسالاری ئاگریان تێبه‌ردان و هه‌موویان سوتاندن ئه‌و چالاکیه‌ی ئه‌وان هه‌ست وسۆزی هه‌موو ژنانی جیهانی هه‌ژاند و وشیاریکردنه‌وه. ئیتر له‌وه به‌دوا ئه‌و ڕۆژه له‌لایه‌ن ژنانه‌وه به‌رز ڕاهگیرا، ئه‌وه بوو له ساڵی 1910 دا له‌سه‌ر پێشنیاری ژنه شۆڕش گێڕ ( کلارا زتکین ) 8 مارس وه‌کو ڕۆژی جیهانی ژن ناسێنرا.\nوه‌ک ئاگادارن له کوردستان وعێراق به‌گشتی ژنان له بارودۆخێکی زۆر خراپدا ده‌ژین، به‌شێوه‌کی زۆر دڕندانه ئه‌چه‌وسێنرێنه‌وه، له ژێر ناوی ناموس و شه‌ره‌فدا به نامرۆڤانه‌ترین شێوه له‌ناو ئه‌برێن یان ناچاری خۆ کوشتن وخۆ سوتاندن ئه‌کرێن. ئێستاش که‌له‌سه‌ده‌ی 21 یه‌کم داین له‌گه‌ڵ هه‌موو ئه‌و گۆڕانکاری و پێشکه‌وتنانه‌دا ڕه‌وشی ژن خراپتر ده‌بێت. داب و نه‌ریته باوه‌کان ڕێگه ناده‌ن به ژن که جێگه‌ی خۆیان بگرن له‌ناو چالاکیه جۆر به جۆره‌کاندا. با هه‌شتی مارس بکه‌ین به ڕۆژی به هێزکردنی ئیراده‌ی ژنان.\nژنان و پیاوانی یه‌کسانی خواز و پێشکه‌وتنخواز !\nئێمه کۆمه‌ڵێک له ڕێکخراوه‌کانی یه‌کسانی خوازی ژن و ڕێکخراوه جه‌ماوه‌ری و مه‌ده‌نیه‌کان و که‌سایه‌تیه ئازادیخوازه‌کانی شاری که‌رکوک بڕێارمان داوه ڕۆژی 8 مارس ڕۆژی جیهانی ژن، شان به شانی سه‌دان هه‌زار ئینسانی یه‌کسانی خواز له سه‌راسه‌ری جیهان بێینه مه‌یدان بۆ دیفاع له که‌رامه‌ت و ئینسانیه‌تی ژن و به ده‌ستهێنانی مافه ره‌واکانمان. له‌عێراق و کوردستان ژنان ده‌ناڵێنن به‌ده‌ست بێ مافی و پێشێل کردنی هه‌موو مافه‌کانی ژنانه‌وه، ڕۆژانه ژن خوێنیان ده‌ڕژێنرێت و ئیهانه ده‌کرێن و سه‌رکوتده‌کرێن له باری ئابوریه‌وه له با‌ری کۆمه‌ڵایه‌تیه‌وه له نێو کۆمه‌ڵگه و له نێو دام ده‌زگاکانی ده‌وڵه‌ت له شه‌قامه‌کانی شاردا ، ئێمه ئه‌مڕۆ دێینه مه یدان بۆ گێڕانه‌وه‌ی مافی زه‌وتکراوی ژنان و بۆ داسه‌پاندنی یه‌کسانی ژن و پیاو.\nئێمه ئه‌وه بۆ زیاتر له دوو ساڵه بزوتنه‌وه‌یه‌کمان به‌ڕێ خستوه، چه‌ندان داواکاریمان خستوه‌ته به‌رده‌ست لێپرسراوان، ئێمه ئه‌مڕۆ جارێکی تر له‌م ڕۆژه جیهانیه‌ی خۆماندا ڕاده‌گه‌ینین ئێمه مه‌یدان چۆڵ ناکه‌ین و داواکانی خۆمان زۆر به ڕاشکاوی به‌رزده‌که‌ینه‌وه.\nخه‌ڵکی شاری که‌رکوک بانگه‌و‌از ده‌که‌ین به‌بێ له‌به‌ر چاوگرتنی ئاین و نه‌ته‌وه ولایه‌نگری سیاسیه‌وه به گردبونه‌وه‌ی ڕۆژی هه‌شتی مارسه‌وه په‌یوست بن و دنگتان بخه‌نه پاڵ ده‌نگمان ، ئێمه ئازادی و یه‌کسانی و که‌رامه‌تی ئینسانیمان ده‌وێ که شایه‌سته‌ی هه‌موو ئینسانێکه. به ئازاد بوونی ئێمه کۆمه‌ڵگه‌ش نزیک ده‌بێته‌وه له ئازادی ” ئاستی ئازادی کۆمه‌ڵگه به ئازادی ژن له کۆمه‌ڵگه‌دا ده‌پێورێت”.\nئه‌مانه خواره‌وه داواکاریه‌کانی ئێمه‌ن:\n1- دان پێدانان به ڕۆژی جیهانی ژن که ده‌کاته 8 مارس به پشوی فه‌رمی له‌سه‌راسه‌ری عێراقدا.\n2- دابێن کردنی یه‌کسانی ژن پیاو له هه‌موو بواره‌کانی ژیاندا، کارکردن به یاسای نه‌هێشتنی توندو تیژی خێزانی به هه‌رێمی کوردستانیشه‌وه.\n3- ته‌رخانکردنی به‌شێک له بودجه‌ی ده‌وڵه‌ت بۆ ژنان، بۆ ئه‌وه‌ی بتونن خۆیان ڕابهێنن و توانایه‌کانی ژنان ببرێته سه‌ره‌وه تا ڕۆڵی خۆیان بگێڕن له کۆمه‌ڵگه‌دا، داواده‌که‌ین دامه‌زراندنی یه‌کسان بێت له‌نێوان ژن وپیاودا بۆ هه‌رڕشته‌یه‌ک و بواری کارکردن.\n4- ناونوسکردنی ژنان له ریزه‌کانی سوپا وپۆلیسدا\n5- به‌شداریکردنی ژنان له هه‌موو ئه‌نجومه‌نی قه‌زاو ناحیه‌کان که که‌متر نه‌بێ له ڕێژه‌ی کۆتای ژنان.\n6- دامه‌زراندنی په‌ناگای ئارام له‌لایه‌ن حکومه‌ته‌وه له‌سه‌ر ئه‌ساسی ئستانداردی جیهانی به سه‌رپه‌رشتی ڕێکخراوه‌کانی ژنان و له ژێر پارێزگاری ده‌زگای پۆلیسی تایبه‌تدا بۆ ئه‌م ئه‌رکه.\n7- دامه‌زراندنی به‌شی نه‌هێشتنی توندو تیژی خێزانی له هه‌موو بنکه‌کانی پۆلیس و له‌لایان ژنانی پسپۆره‌وه به‌ڕێوه ببرێن.\n8- زیادکردنی بیمه‌ی کۆمه‌ڵایه‌تی به ڕاده‌یه‌ک که ژیانێکی ئینسانی بۆ خێزانێکی پێنج که‌سی بڕه‌خسێنی وتا ڕاده‌یه‌ک بۆ دیارده‌ی سواڵکردن و له‌شفرۆشی دابنرێ.\n9- به‌شداریکردنی ژنان له هه‌موو لێژنه‌کانی حکومی و کۆمه‌ڵایه‌تی که ڕێژه‌که‌ی له کۆتای ژنان که‌متر نه‌بێ.\n10- بوژانه‌وه‌ی باری ئابوری ژنان له ڕێگای پرۆژه‌ی قه‌رزی بچوک ودامه‌زراندنی کارگه بۆ ئه‌وه‌ی هێزی کار له خۆ بگرێ، به‌تایبه‌ت بۆ ئه‌و ژنانه‌ی خێزانیان به‌سه‌ره‌و‌یه.\n11- جیاکردنه‌وی دین له ده‌وڵه‌ت و په‌روه‌رده‌و فێرکردن\n12- هه‌ڵوه‌شانه‌وه‌ی یاسای چه‌ند ژنه، قه‌ده‌غه‌کردنی پیاوانی ئاینی له له ماره‌بڕین و ته‌ڵاق دان له‌ده‌ره‌وه‌ی دادگا له‌به‌رئه‌وه‌ی مافی ژنان پێشێل ده‌کات، کێشه‌ی زیان به‌خشی لێده‌که‌وێته‌وه.\n13- پشتگیری سه‌روه‌ری یاسا و به‌بێ په‌نا بردنه به‌ر شێوه‌ی عه‌شیره‌تی و داب نه‌ریتی پیاو سالاری.\n14- هه‌ڵوه‌شانه‌وه‌ی یاسای ژماره 409 ی ( غه‌سلی عار) که به‌ناوی پاکردنه‌وه‌ی ناموسه‌وه کوشتنی ژنان ڕه‌وا ده‌کرێت هه‌روه‌ها کوشتنی ژنان به‌هه‌ر بیانویه‌که‌وه بێت، ده‌بێت بکوژ به تاوانی کوشتن سزا بدرێت.\n15- ده‌بێ ئیبتهال گاصد وه‌زیری ده‌وڵه‌ت بۆ کاروباری ژنان ده‌ست له پۆسته‌که‌ی بکێشێته‌وه و ئه‌م وه‌زاره ته هه‌ڵبوه‌شێته‌وه، چونکه ئه‌م وه‌زیره و ئه‌م وه‌زاره‌ته به هیچ شێوه‌یه‌ک نوێنه‌رایه‌تی مافه‌کان ژنان ناکه‌ن.\nشوێنی گردبونه‌وه‌که: پێش پارێزگای که‌رکوک ده‌رگای سه‌ره‌کی چونه‌ژووه‌ره‌وه‌ی پارێزگا. کات: ڕۆژی پێنج شه‌ممه 8 مارس کاتژمێر 10:00ی سه‌رله‌به‌یانی\nلێژنه‌ی به‌رز ڕاگرتنی 8 ی مارس\n– که‌مپینی نا بۆ که‌لتوری توند تیژی له دژی ژنان که پێک هاتوه له‌م ڕێکخراوانه ( کۆمه‌ڵه‌ی هیوای عێراقی، سه‌نته‌ری ڕۆژ، یه‌کێتی ژنانی تورکمان، ئه‌نجونه‌نی ژنی ئازاد، رێخراوی رزگاری ژن له عێراق، سه‌نته‌ری که‌رکوک بۆ خانمانی پیشه‌دار، سه‌نته‌ری په‌نا، ئه‌نجومه‌نی هاوڵاتی ئازاد و یه‌کسان، یه‌کێتی ئافره‌تانی کوردستان، یه‌کێتی ئه‌فره‌تانی پارێزگارانی کوردستان\_که‌رکوک، ڕێکخراوی ئازادی خویندکاران و لاوانی عێراق، ناوه‌ندی ژنی ئازاد، سه‌نته‌ری به‌رگری ژنان، ڕێکخراوی قه‌ندیل پاک، ڕێکخراوی ژنی رزگاریخوازی کوردستان، ناوه‌ندی کۆمه‌ڵایه‌تی ڕێکخراوی چاک، ئه‌نجومه‌نی هاوڵاتی ئازاد ویه‌کسان، ئافره‌تانی بزوتنه‌وی گه‌لی کوردستان، ناوه‌ندی کۆمه‌ڵایه‌ت به‌شی ژنان، یه‌کێتی ئافره‌تانی بزوتنه‌وی دیموکراتی، ئافره‌تانی دیموکراتی کوردستان، ڕادیۆی سه‌رده‌م، ناوه‌ندی به‌هێزکردنی توانیی ژنان، ناوه‌ندی مرۆڤ بۆ گه‌شه‌پێدانی بیری تاک)\n– ڕێکخرای یه‌کێتی دژی بێکاری\n– یه‌کیتی کۆمۆنیسته‌کانی عێراق\n– ڕێکخراوی دیفاع له سکۆلاریزم و مافه مه‌دنیه‌کان خه‌ڵکی عێراق\n– بزوتنه‌وه‌ی دیموکراتی گه‌لی کوردستان\n1 شوبات \_2012\nPrevious بژی 8 ی مارس ڕۆژی جیهانی ژنان\nNext سڵاو ,,, به‌كر ده‌روێش


وه‌زیری شه‌هیدان پێشوازی سەرۆکی فەرمانگەی هەماهەنگی و بەدواداچوون و سکرتێری لێژنەی باڵای چاکسازی ده‌كات\n4/3/2021 - 21:33\nپێشنیوەڕۆی ئەمڕۆ پێنجشەممە رێکەوتی ٤/٣/٢٠٢١، "عبداللە حاجی محمود" وەزیری کاروباری شەهیدان و ئەنفالکراوان لە دیوانی وەزارەت پێشوازیکرد لە "د. عەبدولحەکیم خەسرەو"، سەرۆکی فەرمانگەی هەماهەنگی و بەدواداچوون و سکرتێری لێژنەی باڵای چاکسازی.\nلە کۆبوونەوەیەکدا بە ئامادەبوونی بریکاری وەزارەت، بەرێوەبەری گشتی دیوان و ژمارەیک لە راوێژکاران و بەڕێوەبەرانی وەزارەت باس لە ئیش و کاری لێژنەکانی چاکسازی کرا لە وەزارەتی کاروباری شەهیدان و ئەنفالکراوان و هەنگاوەکانی جێبەجێکردنی یاسای چاکسازی ژمارە (٢)ی ساڵی (٢٠٢٠) بۆ زیاتر چەسپاندنی دادپەروەری تاوتوێ کرا، هەروەها تیشک خرایە سەر پڕۆسەکانی پێداچوونەوە و پاکتاوکردنی دۆسیەکانی شەهیدان و زیندانیانی سیاسی.\nدەرکردنی چەندین رێنمایی و رێکار لەلایەن وەزارەتی کاروباری شەهیدان و ئەنفالکراوانەوە بۆ کارئاسانی و روونکردنەوە و جێبەجێکردنی وردی یاساکە بە گرنگییەوە باسی لێوە کرا و ماندووبوونی لێژنەکان لەو بارەیەوە بەرز نرخێندرا.\nدواتر بۆ ئاگاداربوون لە بەڕێوەچوونی ئیش و کاری لێژنەکان، سەردانی هەردوو لێژنەی سکاڵا و لێژنەی وردبینی لە دۆسیەی زیندانییانی سیاسییان کرد و هەردوولا جەختیان لە سەر جێبەجێکردنی دادپەروەرانەی یاساکە کردەوە بۆ زیاتر بەدیهێنانی دادپەروەری، لە کۆتاییدا هەموو پشتگیری و پشتیوانییەکیشیان بۆ لێژنەکانی چاکسازی دووپات کردەوە.


بەرپرسی دەست نیشانکراوی ئاژانسی سی ئای ئەی، مایکڵ پامپیۆ\nکۆنگرێسی ئەمەریکا – سێنیتی ئەمەریکا دووشە بە پشڕاستکردنی بەربژار بۆ بەڕێوەبەری سی ئای ئەی، مایک پامپیۆ، ئەندامی کونگرێس لە پارتی کۆماری درێژەی بە پڕکردنەوەی تیمی ئاسایشی نیشتمانی سەرۆک تڕامپ دا و هەروەها بەربژاری ناوبراو بۆ وەزیری دەرەوە، بەڕێوەبەری گشتی نەوت ڕێکس تێلرسن لە پێشوەچوون دایە.\nبەڕێز پامپیۆ کە بە دەنگی ٦٦ بە ٣٢ پشتڕاست کرا، تێکەڵ بە وەزیری بەرگری جان مەتیس و وەزیری ئاسایشی نیشتمانی جان کێلی بۆ نێو بەڕێوەبەرایەتی نوێی تڕامپ دەبێت. دوای دەنگدانی سێنیت بۆ پشڕاستکردن، جێگری سەرۆک مایک پێنس سوێنددانی بەڕیز پۆمپێئۆی بۆ ئافیس بەرێوەبرد.\nسێناتۆری دێمۆکڕات بۆ ئەیالەتی ڤیرجینیا مارک وارنر گوتی: "لە دەمێکدا ئەندامی کۆنگرێس پامپیۆ و خۆم لە سەر گەلێک بابەتان دیدی جیاوازمان هەیە، باوەڕم وایە ئەو دەتوانێت لە سی ئای ئەی دا ڕێبەرێکی کاریگەر بێت. ئەو خۆمی بە قەناعەت گەیاندووە کە بە گوێرەی یاسای قەدەغە کردنی ئەشکەنجە دانی [گومانلێکراوانی تێرۆر] هەنگاو دەنێت."\nرێکس تێلرسن لە پێش کومیتەی پەیوەندییەکانی دەرەوەی سنێت سەبارەت بە بەربژاری وەک وەزیری دەرەوەی ئەمەریکا لە واشنگتن، ١١ی مانگی ١ی ٢٠١٧.\nلە هەمان کاتدا، تیلرسن پشتیوانی تەواوی کۆمارێکانی لە کۆمیتەی پەیوەندییەکانی دەرەوەی سێنێتی ئەمەریکای وەرگرت بەڵام هیچ دێمۆکڕاتێک پشتیوانی لێنەکرد.\nپێشەی تێلرسن وەک بەریوەبەری گشتی کومپانیای نەوتی ئەکسان مۆبایل نیشانی دا کە خاڵێکی جێگای ناکۆکییە داخۆا ئەو بۆ هەرە دیپڵۆماتی باڵای ئەمەریکا بژارەیەکی باشە یان نا.\nباب کۆکر، سەرۆکی کومیتەکە و نوێنەر بۆ ئەیالەتی تێنێسی لە پارتی کۆماری گوتی: "تیلرسن هەشتەمین کۆمپانیای گەورەی جیهانی بە ٧٥،٠٠٠ کارمەند بەریوەبرد. دیپڵۆماسی بەشێکی گەلێک گرنگ لە پۆستەکانی ئەو لە ڕابردوودا بووە، و بە شێوەیەکی ئیجگار بەرچاو وەک نێوبژێکی خاوەن توانا و سەرکەوتوو خۆی نیشان داوە کە پەیوەندێکانی قوولی دەوری جیهانی دابین کرد."\nبە پێچەوانە دێمۆکڕاتەکان وایان بۆ دەرکەوت کە تیلرسن لە لایەنی دید و ریبازدا لە گرفت دایە.\nئەندامی باڵای کومیتەکە لە پارتی دێمۆکرات، سێناتۆر بۆ ئەیالەتی مێریلەند بێن کاردن گوتی: "ئەو زیاتر وەک کەسێکی خاوەن پێشە چووە هەتا وەک ئەو کەسەی بێهەوێت وەزیری دەرەوە بێت. ئەو بەڵێنیەی کە لە ڕادەی جیهانی دا داکۆکیکار بۆ مافەکانی مرۆڤ و باش بەڕێوەبردنی حکومەت بێت نەم دیت کە حەز دەکەم لە وەزیری دەرەوە دا ببینم."


دوو سێ ڕؤژ بوو له‌به‌ر تۆق تۆقیله ساز کردن ، زۆر خۆم له قاوه‌خانه نه‌ده‌گه‌یاند . ئه‌خر ئه‌وده‌م مێر منداڵ بووم و له ڕه‌شەمەدا که ئاواڵه‌کانمم ده‌دیت خه‌ریکی ڕابواردنن،چه‌ندڕۆژێک به هه‌ر شێوه‌یه‌ک بووایه خۆم له کار ده‌دزێوه . که‌یفم به کایه و ته‌قه‌مه‌نی زۆر ساز بوو . ته‌مه‌نم که‌م بوو ؛ به‌ڵام له‌و مێر منداڵه وریا و پیتۆڵانه بووم که شان به شانی بابیان کاریان ده‌کرد .دانێک ده‌رسم ده‌خوێند دانێکیش ،به‌و لاقه شه‌لانه‌مه‌وه به ده‌وری دووکان دا ده‌هاتم . زۆر به مشووره‌وه قاوه‌خانه‌م ده‌گێڕا . بابم کاتێک منی له وێ ده‌دی ، به ئه‌رخه‌یانی پاڵی لێده‌داوه. ده‌یزانی بۆ هیچ شتێک دانامێنم. به‌ڵام ئێستا سه‌روبه‌ندی نه‌ورۆزێ بوو.\nئه‌منیش وه‌ک هاوته‌مه‌نه‌کانم؛ له ته‌داره‌کی به‌ره‌وپیرچوونی چوارشەمە سووریی دابووم . هێندێک له ئاواڵه‌کانم قوتووی شیری وشکیان ده‌هێنا ،به کارپێت و چه‌ند دڵۆپ ئاو و سه‌ر نانه‌وه‌ی قوتووه ته‌نه‌که‌که ؛ ته‌قه‌مه‌نیان ساز ده‌کرد . کاتێک له کونی ده‌ستکردی بنه‌وه‌ی قوتووه‌که‌ڕا ئاوریان تێ به‌رده‌دا ، وه‌ک تاپڕ ده‌نگی ده‌هات . هاوکات سه‌ری ته‌نه‌که ده‌رده‌په‌ڕی . ده دوازده میتر دوور ده‌که‌وته‌وه . ئه‌و ته‌نه‌که‌یه مه‌ترسی بۆ که‌س نه‌بوو . ئه‌وه‌ی من ده‌مهه‌ویست سازی که‌م ، ته‌نانه‌ت مه‌ترسی له‌ده‌ستا تۆقینه‌وه‌شی هه‌بوو . زۆرێک له هاوته‌مه‌نه‌کانم هه‌موو ساڵێ له‌و سه‌روبه‌نده‌دا ، تووشی نه‌خۆشخانه ده‌هاتن و زیانی گیانیان وێ ده‌که‌وت.\nماڵه‌که‌مان له نهۆمی سه‌ر قاوه‌خانه‌که‌ی خۆمان ؛ له سه‌ر چوارڕێی سه‌قز بوو . بابم ئه‌وڕؤژه هاته قاوه‌خانه،منیش ئه‌و هه‌له‌م به ده‌رفه‌ت زانی . به‌ره‌و ئێوارێ ، داگه‌ڕامه ئه‌وبه‌ره‌ی دیکه‌ی شه‌قام . به دزی بابمه‌وه ،له سافکاری ئیسلامی که ده‌بێته جێگه‌ی ئێستای بانگه‌که‌ی بازاڕ ؛ کارپێتم کڕیبوو . ده‌رمانی چڵه‌شه‌مچه‌ی دوو شه‌مچه‌ی ته‌واوم لێ کردبۆوه . ده‌گه‌ڵ ورده خیز و باڕووت و کارپێته‌که ، تێکه‌ڵم ده‌کرد . کاتێک له کوته کاغه‌زێکم ده‌پێچا وبه شریتی سپی ته‌ون چۆڵه پێچم ده‌کرد ؛ ده‌گه‌ڵکوو له دیوار، دارتێل ، عه‌رز یا هه‌ر شوێنێکی ڕه‌ق ده‌درا ، ده‌ته‌قییه‌وه و به قه‌رای نارنجۆکێک ده‌نگی هه‌بوو . دووکه‌ڵه‌که‌ی هه‌ر باسی ناکرێ .هه‌موو جارێ گه‌ڕه‌کی داده‌گرت.\nئه‌نوه‌ری ئاواڵم هێندێک له من باو خۆشتر بوو. له پشته‌وه‌ڕا هه‌رای کردم .ئاوڕم لێداوه هه‌ر سڵه‌ی ده‌کرد و نه‌یده‌وێرا زۆرم لێ بێته پێش. له گۆشه‌ی دیوار ، خۆی حه‌شار ده‌دا و ده‌گه‌ڵ من ، به ده‌نگی نزم قسه‌ی ده‌کرد . جارجاره به سێره‌یه‌که‌وه چاوێکی له قوڕه‌کاری ماڵه حاجی جیرانمان ده‌کرد و هه‌میسان ده‌کشاوه جێی خۆی . پرسیم :"ئه‌وه چییه؟.. ده‌ترسێی ؟ " به ئاماژه‌ی ده‌ستی تێی گه‌یاندم ،که نایه‌وێ حاجی بیدینێ . ئه‌خر خه‌ریکی چاک کردنه‌وه‌ی شووشه به‌نده‌که‌یان بوون . وێ ده‌چوو تازه تێک قرمابێ . ئه‌و ترسانه ، له مێشکم دا بوو به پرسیار . هه‌ر بۆیه‌ش ده قسه‌م گرت و نه‌مهێشت بڕوا.\nلێم پرسی :" ئه‌وه چۆنه ئه‌وڕۆ نه‌چوویه‌وه دێ؟"\nگوتی : " جیبه‌که‌مان شکاوه .له سه‌ر وه‌ستایه."\n- به‌ڵا دوور بێ ..چی لێهاتووه؟\n- هێندێک پێشه‌که‌ی تێک قوپاوه .کاری سافکاری هه‌یه .\n- بۆ ؟؟... خۆتان به چی داداوه؟\n- نه‌قڵه‌که‌ی دووره.\n- وه‌ره لام بۆم باس بکه بزانم چی بووه.\n- ئه‌وه‌ی ڕاستی بێ له مێژبوو بیرم له‌وه ده‌کرده‌وه ؛ ئێمه دوبنه‌کین. هه‌م له دێ کشتوکاڵمان هه‌یه و هه‌م لێره‌ش ماڵ. نازانم بابم ئه‌و شۆفیره چییه بۆ ئەو جیبه‌ی گرتووه ؟ ڕاسته کاک برایم پیاوی چاکه و دڵسۆزه .زۆر چاکیش به سه‌یاره‌که‌مان ڕاده‌گا . به‌ڵام باشتر وایه بۆخۆم لێی فێر بم و هه‌موو ڕۆژێ له دێ ڕا چه‌ند که‌س سوار که‌م و بێمه ئێره و دوای بانگی نیوه‌ڕۆیه‌ش بیانبه‌مه‌وه . ئه‌وه‌ی ده‌یده‌ین به شۆفیر بۆ خۆمان ده‌گه‌ڕێته‌وه.\nهاوکات ده‌گه‌ڵ گوێ ڕایه‌ڵی قسه‌کانی ئه‌و،منیش خه‌ریکی ساز کردنی ته‌قه‌مه‌نی خۆم بووم. چاوم له ده‌ستم و گوێم له ئه‌و، جار ناجارێک "به‌ڵێ"م بۆ ده‌گوت. درێژه‌ی به قسه‌کانی دا.\n- به‌یانیان زوو هه‌ڵده‌ستم . به‌ر له‌وه‌ی خه‌ڵک له ماڵ بێنه ده‌ر و خۆیان بۆ چوونه بۆکان ساز که‌ن ؛ ئه‌من سه‌یاره‌که خاوێن ده‌که‌مه‌وه . چاوه‌ڕێی کاک برایم ده‌بم هه‌تا دێ و هه‌ڵیده‌کا . شاگردیی ئه‌و ده‌که‌م . هه‌موو ڕۆژێ چوار که‌س له دواوه سوار ده‌که‌ین و وه‌ڕێ ده‌که‌وین . پێرێ به‌یانی هه‌ر گه‌یشتینه ئه‌و چوارڕێیه، له سه‌رووی دووکانی ئێوه ڕامان گرت . کاک برایم نانی نه‌خواردبوو . دابه‌زی و داگه‌ڕا بۆ قاوه‌خانه‌ی ماڵه حاجی . خوڵکی منی کرد به‌ڵام ئه‌و بیرۆکه‌یه‌ی له مێشکم دابوو نه‌یهێشت ده‌گه‌ڵی بچم . چوومه پشت فه‌رمان دانیشتم. هه‌ر ده‌ستم ده ده‌نده و قرته و فه‌رمانی سه‌یاره‌که وه‌رده‌دا و پێم به پێداڵه‌کانی داده‌دا . له بیری خۆمدا لێم ده‌خوڕی و ده‌مه‌ویست بزانم شۆفیری چۆنه . هه‌وڵم ئه‌وه بوو که‌مێک له‌و لێژه بیجووڵێنم . به‌ڵام هه‌ر نه‌ده‌بزووت . ڕوانیمه به‌ر ته‌گه‌ره‌که‌ی ؛ دیتم به‌ردێکی زلی له‌به‌ره . دابه‌زیم و داهاتمه‌وه به‌رده‌که‌م لابرد . چما جیبه شین وه‌ڕێ نه‌که‌وت!!.. فریای وه‌سه‌ر که‌وتنه‌وه‌ی نه‌که‌وتم . نه‌مده‌زانی چی لێ بکه‌م و چۆنی ڕاگرمه‌وه . به ناچار هه‌ر شان به شانی هه‌ڵده‌هاتم و هاوارم ده‌کرد : " لاچن شۆفیری له سه‌ر نییه..هه‌ڵێن .. وه‌به‌ر ده‌که‌ون .. خه‌به‌ه‌ه‌ه‌ه‌ه‌ه‌ه‌ر ..هه‌ڵێن .. لاچن ..هااااااااات".\nبه هاواری من خه‌ڵک ئاوڕیان ده‌داوه . ئه‌وانه‌ی له پێش سه‌یاره‌که بوون هه‌ڵده‌هاتن . یه‌کێک له وان ؛کاک برایمی شۆفیرمان بوو . خودا ڕوحمی زۆری پێکرد . له به‌ر شووشه به‌نده‌که‌ی دووکانی حاجی ، پشتی ده تاوی به‌یانی کردبوو و سه‌ری داخستبوو خه‌ریکی نان خواردن بوو .به ده‌نگی من ئاوڕی داوه ،ده‌نا ئه‌و کاته‌ی جیبه‌که چوو ده قاوه‌خانه‌وه ؛ ئه‌گه‌ر به په‌له لوور نه‌بووبایه لای سه‌ماوه‌ره‌کان ، پان و فڵیچ ده‌بۆوه . ئێستا خوێنی ئه‌ویشمان ده‌هاته ملی.\n- وه‌ڵڵا خێرت له‌سه‌ره . کابرا شۆفیری نه‌زانێ چۆن ده‌چێته پشت فه‌رمان ؟ ماڵت نه‌ڕمێ ئه‌وه‌نده بۆ به‌ر چاو ته‌نگ ودڵ چکۆله‌ی ؟ ده‌با که‌سێک نانتان له ده‌ست بخوا . چی ده‌بێ ؟ خۆ ماڵتان خرا نابێ!!\n- کوڕه هه‌ر لێم گه‌ڕێ...ئه‌وه‌نییه له ڕووم هه‌ڵنایه خۆم نیشانی ماڵه حاجی ده‌م.. هه‌تا ڕووحم ده‌به‌ر دابێ تازه ده‌ست به فه‌رمانی هیچ سه‌یاره‌یه‌ک ناگرم به عه‌زمی لێخوڕێن.\nساز کردنی ته‌قه‌مه‌نییه‌که‌م به‌ره‌و کۆتایی بوو . پێکه‌نینم به قسه‌کانیشی ده‌هات و دڵیشم پێی ده‌سووتا . بۆیه له ڕووم هه‌ڵنه‌ده‌هات پێبکه‌نم . بۆ گۆڕینی دۆخه‌که پێم گوت : " دونیا به خه‌مان پێک نایه. کار نییه خودا چاکی نه‌کا . شتێک بکه خێری ئه‌وه‌ی هه‌ر به زیانی ماڵی نه‌جاتتان بووه . وه‌ره با ئه‌و بۆمبه‌ی سازم کردووه و دوو ڕۆژی کاتی من گرتووه ؛ تاقی که‌ینه‌وه بزانین ده‌نگی چاک دێ.!!".\nبزه‌یه‌کی سارد وسڕی هاتێ و بێده‌نگێک به دوومدا هات . سه‌ری داخستبوو که چاوی به ماڵه حاجی نه‌که‌وێ . به‌شه‌رمێکی زۆره‌وه هه‌ر خۆی وه په‌نا من ده‌دا . هه‌ر دووکمان چاومان له شوێنێک ده‌گێڕا لێی بته‌قێنینه‌وه . چاوم گێڕا بۆ جێگه‌ی شیاو. دارته‌له‌که‌ی کاره‌بای ده‌رکی قاوه‌خانه‌ی خۆمان .. چ جێگایه‌ک له‌وێ چاکتر!! .لێی چه‌پ وچیڕ بووم ، به هه‌موو که‌یفی خۆم هاویشتم . ده‌ست له لاق خواروخێچ تر ؛ به جێی دارتێله‌که ، تۆق تۆقیله‌که‌م وه گۆشه‌ی چوارچێوه ئاسنه‌که‌ی شووشه‌به‌ندی قاوه‌خانه‌ی خۆمان که‌وت .ده‌نگی ئاسن و شریخه‌ی ته‌قینه‌وه تێکه‌ڵ بوون و دووکه‌ڵ ساز بوو . هاوکات ،ته‌به‌قه شووشه‌ی دووکان خرمه‌ی هات ڕژایه خوارێ . ئه‌وانه‌ی له ژوورێ بوون ، هه‌تا دووکه‌ڵ ته‌واو نه‌بوو نه‌یان وێرا بێنه ده‌ر . ئه‌وکه‌سانه‌ی به شه‌قامدا تێده‌په‌ڕێن زراویان چوو و له جێگه‌ی خۆیان وێستان.\nبابم یه‌که‌م که‌س بوو له‌دوای لاچوونی تارمایی نێو قاوه‌خانه‌که ، ده‌رپه‌ڕیه ده‌ر. له ترسان ڕه‌نگی به ڕووه‌وه نه‌مابوو .چاوی گێڕا بزانێ کێ بوو . هه‌ر منی دیت ، له داخان وه‌ک مێژۆکه ده‌له‌رزی . هێندێکم تێ فکری ولێوی کرۆژت و گوتی : " ئێستا دایکه‌که‌ت... ئه‌وه ئه‌و کاره جوانه چبوو کردت هاا؟ دووکانه‌که‌شت وێران کرد ، خه‌ریک بوو سه‌ماوه‌ره‌که‌شم به سه‌ردا بڕێژی و دامپلۆخێنی." هه‌ر وای گوت و که‌وته سه‌رم . ئه‌و به ڕقێکی له ڕاده‌به‌ده‌ره‌وه و من به شه‌له‌شه‌ل ، هه‌رچی کردم له به‌ری ده‌رنه‌چووم . کاتێک دوای ده دوازده شه‌قاو هه‌ڵاتن منی گرته‌وه ؛ جیبه‌که‌ی ماڵی ئه‌نوه‌ر له به‌ر ده‌ستی وه‌ستادا ئه‌وه‌نده‌ی چه‌کوش وێ نه‌که‌وت ، من ئه‌وه‌نده‌م شه‌قی بابم وێ که‌وت . سه‌یاره‌که ڕاست بۆوه به‌ڵام من هه‌ر ده‌شه‌لم . به تکای جیران دووکانه‌کان دوای دادڕ کردنی شڕو شیتاڵم ،به‌ری دام . دوای ئه‌و کاره‌ی کردم ببڕای بۆ نه‌ورۆزه‌کانی دوایه‌ش بوێرم ده‌ست بۆ ته‌قه‌مه‌نی به‌رم .ئێستاش دوای چه‌ند ساڵ هه‌موو نه‌ورۆزان بیری بابم ده‌که‌م و ده‌ڵێم :"هه‌زار ڕه‌حمه‌ت له گۆرت ..ئێستاش بیری شه‌قه‌کانت ده‌که‌م.".


په‌یامى سه‌رۆكی په‌رله‌مانى كوردستان له‌ڕۆژی جیهانیی كچان\nبه‌بۆنه‌ی 11ى ئۆكتۆبه‌ر، رۆژی جیهانیی كچان، د.ڕێواز فایه‌ق سه‌رۆكی په‌رله‌مانى كوردستان، په‌یامێكی پیرۆزبایی ئاراسته‌ی سه‌رجه‌م كچانی كوردستان كردو تیایدا هیواخوازه كچان شێلگیرانە داکۆکی لەمافەکانیان بکەن و مکوڕبن لەسەر بەدەستهێنانی دەرفەتی یەکسان و پشت بەتواناو لێهاتوویی خۆیان ببەستن، ئه‌مه‌ش ده‌قی په‌یامه‌كه‌یه:\nڕۆژی ۱۱ی ئۆکتۆبەری هەموو ساڵێک ڕۆژی جیهانیی (کچان)ە، ڕێکخراوی نەتەوەیەکگرتووەکان بۆ پاراستنی کچان لەجیاکاریی ڕەگەزی و ڕەخساندنی دەرفەتی یەکسان لەگشت بوارەکاندا، ڕایگەیاندووە..\nلەم ڕۆژە تایبەتەدا پیرۆزبایی لەهەموو کچانی کوردستان دەکەم، هیوادارم شێلگیرانە داکۆکی لەمافەکانیان بکەن، مکوڕبن لەسەر بەدەستهێنانی دەرفەتی یەکسان، پشت بەتواناو لێهاتوویی خۆیان ببەستن و لەبوارێکی دیاریکراودا تایبەتمەندی و پسپۆڕی وەربگرن، بەئیرادەی پۆڵایینەوە ئاستەنگەکانی بەردەمیان تێکبشکێنن، دەرفەت نەدەن کەس گرەو لەسەر تێکشکاندنیان بکات، خێزان و خوێندنگەو شوێنکارو شەقام بکەنە مەیدانی خۆسەلماندن و کێبەرکێی بونیادنەرانە.\nهەر لەم ڕۆژەدا سوپاسگوزاری هەموو ئەو خێزانانەم کەجیاوازی لەنێوان کچ و کوڕەکانیان ناکەن، دەستی ئەو دایک و باوکانە ماچ دەکەم کەباوەڕو متمانەیان بەتوانای کچەکانیان هەیە، هەر ئەوان دەتوانن ژنی بەئیرادەی خاوەن کەسایەتیی بەهێز بۆ ئایندە دروست بکەن، چونکە وێستگەی یەکەمی بونیادنانی کەسایەتی بەهێزی متمانە بەخۆی، خوڵقێنەر خودی خێزانە.\nلەم ڕۆژەدا دەستی باپیرم (باوکی دایکم)و باوکم و دایکم ماچ ئەکەم کەبەبێئەوەی هیچ لەبارەی ئەمجۆرە ماف و پرۆتۆکۆڵانە بزانن هەر بەسروشتی خۆیان باوەڕیان بەیەکسانی هەبوو، پشتیوانییان کردم، بەرگەی فشاری کۆمەڵگەو دەوروبەریان گرت و زەمینەی خۆپێگەیاندنیان لەنێو خێزانێکی مامناوەندەوە بۆ ڕەخساندم، دەربەستی هیچ یەکێک لەو ڕوانگەو کۆمێنتە نەرێنییانە نەهاتن کەبۆ خوێندن و بۆ چالاکی و هەڵسوڕانی ڕێکخراوەیی و حیزبی و میدیایی ئێمە دەبوونە ئاستەنگ، ئارامی و ئاسوودەیی بۆ ڕۆحی داپیرەم کەوەک قەڵا پشتیوانم بوو، نموونەی باڵام بوو، زۆر بەهێز بوو، زۆر تابیەت بوو.\nیەکشەممە, 11 تشرینی یەکەم 2020 17:20


له‌گرتووخانه‌كانی سلێمانی “گێچه‌ڵی سێكسی” به‌گه‌نجان ده‌كرێت – DHRD\nYou are here: Home / وتار / له‌گرتووخانه‌كانی سلێمانی “گێچه‌ڵی سێكسی” به‌گه‌نجان ده‌كرێت...\nرایده‌گه‌یه‌نێت كه له‌گرتووخانكانی سلێمانیدا ئه‌شكه‌نجه‌ی جه‌سته‌یی‌و ده‌روونی به‌ندكراوان ده‌درێت‌و ده‌ڵێت گێچه‌ڵی سێكسیش له‌گرتووخانه‌و بنكه‌كانی پۆلیسدا هه‌یه.\nسه‌رده‌شت عه‌بدولڕه‌حمان، له‌چاوپێكه‌وتنێكی هاوڵاتیدا رایده‌گه‌یه‌نێت به‌رپرسانی ده‌زگا ئه‌منییه‌كان به‌ڕاشكاویانه وتیانه ئه‌شكه‌نجه‌ی به‌ندكراوان ده‌ده‌ن بۆ ناچاركردنیان به‌داننان به‌ڕاستییه‌كاندا.\nساڵی رابردوو ئه‌و رێكخراوه راپۆرتێكی له‌باره‌ی پیشێلكارییه‌كانی مافی مرۆڤ له‌زیندانییه‌كانی سلێمانی بڵاوكرده‌وه‌و به‌پێی راپۆرته‌كه ئه‌شكه‌نجه‌ی ده‌روونیی‌و جه‌سته‌یی به‌ندكراوان ده‌ده‌ن.\nسه‌رده‌شت وتی”كێبڵ‌و شه‌ق‌و برسیكردن‌و جنێودان‌و هێشتنه‌وه له‌ژووری ته‌نهایدا چه‌ند شێوازێكی ئه‌شكه‌نجه‌دانی زیندانیانه”.\nهاوڵاتی: وه‌ك سه‌نته‌ری په‌ره‌پێدانی دیموكراسی‌و مافی مرۆڤ كۆتا راپۆرتان بڵاوكرده‌وه باستان له‌وه‌كرد ئه‌شكه‌نجه‌دان له‌ده‌زگا ئه‌منییه‌كانی پۆلیس‌و ئاسایشدا هه‌یه، ده‌كرێت روونكردنه‌وه‌ی له‌سه‌ر بده‌یت؟\nسه‌رده‌شت: ئه‌م پڕۆژه‌یه به‌هاوكاری رێكخراوی سویدی (Diakonia) ئه‌نجام ده‌ده‌ین. پێشتر ته‌نها له‌ناو مه‌ركه‌زی سلێمانیدا كاره‌كانمان ده‌كرد، به‌ڵام دواتر قه‌زاو شوێنه‌كانی تریش كارمان تێدا ده‌كرد، چونكه له‌سه‌ره‌تاوه قورس بوو قه‌ناعه‌تیان پێ بكه‌ین كه‌سه‌نته‌رێكی مافی مرۆڤ بچێته ناو زیندانه‌كان.\nچه‌ند پارێزه‌رێك وه‌ك چاودێر رۆژانه سه‌ردانی مه‌ركه‌زی پۆلیس‌و به‌ندینخانه‌ی ته‌فسیرات ده‌كه‌ن‌و توێژه‌رێكی كۆمه‌ڵایه‌تیان له‌گه‌ڵدایه كه‌چه‌ند شێوازێكی ئه‌شكه‌نجه‌دان هه‌بووه.\nرێژه‌ی ئه‌شكه‌نجه‌دان له‌ناو زینداندا زۆره‌و به‌رده‌وامه، له‌ناو مه‌ركه‌زی پۆلیسه‌كان یان به‌ندینخانه‌كان‌و ئاسایش هه‌ر له‌كاتی ده‌ستگیركردنیاندا ئه‌شكه‌نجه ده‌درێن، ئه‌گه‌ر ئه‌شكه‌نجه‌ی جه‌سته‌یی نه‌بێت ئه‌شكه‌نجه‌ی ده‌روونییه‌و به‌چه‌نده‌ها شێوه جنێو‌و قسه‌ی ناشرینیان پێ ده‌وترێت، به‌بێ ئه‌وه‌ی یه‌كلایی بووبێته‌وه ئه‌مه تاونباره یان نا.\nهاوڵاتی: ئه‌نجامی راپۆرته‌كه‌تان چ راستییه‌كی ئاشكرا كرد؟\nسه‌رده‌شت: له‌و راپۆرته‌دا بۆ چاودێری مافه‌كانی مرۆڤ له‌بنكه‌و گرتووخانه‌كانی سه‌ر به‌پارێزگای سلێمانی، كه له‌ساڵی رابردوودا ئاماده‌كراوه 456 تۆمه‌تبار چاوپێكه‌وتنیان له‌گه‌ڵدا كراوه، له‌وانه 443 یان له‌ره‌گه‌زی نێر‌و 13 یان له‌ره‌گه‌زی مێ، له‌ڕووی ده‌رونی له‌گه‌ڵ 124 راگیراو چاوپێكه‌وتن كراوه، له‌كۆی 456 به‌ندكراو 113 یان ده‌ڵێن ئه‌شكه‌نجه دراون، 16یان تازه ده‌ستگیركراویان نه‌یانده‌توانی هیچ قسه‌یه‌ك بكه‌ن، 73 تۆمه‌تبار له‌كاتی ده‌ستگیركردندا ئه‌شكه‌نجه دراون، 29 له‌ناو زینداندا ئه‌شكه‌نجه دراون، 70ش له‌كاتی لێكۆَڵینه‌وه‌دا ئه‌شكه‌نجه دراون، هه‌روه‌ها 54 تۆمه‌تبار ده‌ڵێن ئه‌شكه‌نجه‌ی جه‌سته‌یی دراون 46 ئه‌شكه‌نجه‌ی ده‌رونی‌و 78 ئه‌شكه‌نجه‌ی جه‌سته‌یی‌و ده‌رونی دراون.\nهاوڵاتی: پاساوی دام‌وده‌زگا ئه‌منییه‌كان چییه بۆ ئه‌شكه‌نجه؟ ئایا ئێوه پێتانووتون بۆچی ئه‌شكه‌نجه‌ی به‌ندكراوه‌كان ده‌ده‌ن؟\nسه‌رده‌شت: ئێمه قسه‌یان له‌گه‌ڵدا ده‌كه‌ین، هه‌ر یه‌كه‌مجار چوینه لای به‌رپرسانی پۆلیس ئه‌و وه‌ڵامی خۆی هه‌بوو كه (له‌كاتی لێكۆڵینه‌وه‌دا له‌به‌رئه‌وه‌ی هیچ به‌ڵگه‌یه‌كی جینائی نییه له‌به‌رده‌ستماندا بۆیه ئه‌شكه‌نجه‌یان ده‌ده‌ین تا دانی پێدا بنێن).\nهاوڵاتی: به‌ڵام له‌ڕووی یاساییه‌وه له‌كاتی لێكۆڵینه‌وه‌دا كه‌س بۆی نییه لێی بدرێت؟\nسه‌رده‌شت: ئێمه به‌ڤیدیۆ چاوپێكه‌وتنمان له‌گه‌ڵ به‌ندیه‌كدا كرد كه له‌كاتی لێكۆڵینه‌وه‌دا لێی درابوو، جله‌كانی خوێنی پێوه بووه كاتێك چووه‌ته به‌رده‌م دادوه‌ر له‌ئاسایش، دادوه‌ره‌كه هیچ قسه‌یه‌كی نه‌كردووه، ئێمه ده‌زانین ئه‌و ئه‌شكه‌نجه‌دانانه نایاساییه.\nهاوڵاتی: شێوازه‌كانی ئه‌شكه‌نجه‌دانه‌كان چۆن بوون ئه‌گه‌ر روونكردنه‌وه‌ی له‌سه‌ر بده‌یت؟\nسه‌رده‌شت: ئه‌شكه‌نجه‌دانه‌كان به‌كێبڵ‌و ده‌ست‌و شه‌ق هه‌یه، برسی كردن‌و جنێودان‌و دانان له‌ژووری ته‌نهادا هه‌یه، ته‌نانه‌ت هه‌ڕه‌شه‌ی گێچه‌ڵی سێكسی به‌چه‌ند به‌ندكراوێك وتراوه‌و ئاماده‌بووم له‌چاوپێكه‌وتنی به‌ندكراودا كه زیاتر گه‌نجه‌كان به‌گێچه‌ڵی سێكسی ده‌ترسێنن، ئه‌مه له‌پۆلیسی به‌رنگاربوونه‌وه (موكافه‌حه)و پۆلیسدا هه‌یه. له‌گه‌ڵ چه‌ند شێوازێكی تری گێچه‌ڵ به‌گه‌نجه‌كان كه توزێك به‌زه‌حمه‌ت به‌ئێمه‌ی ده‌ڵێن، ته‌نانه‌ت به‌كاره‌با ده‌یانترسێنن.\nهاوڵاتی: چ چیرۆكێكت له‌لایه كاریگه‌ری له‌سه‌رت دروست كردبێت كه هه‌رگیز له‌یادت نه‌چێت؟\nسه‌رده‌شت: له‌گه‌ڵ به‌رپرسێكی كۆمیته‌ی هنسلكی له‌هۆڵندا هات بۆ كوردستان ناوی هاری هومێڵه، كه كۆمیته‌یه‌كی گرنگی مافی مرۆڤه له‌جیهاندا، مه‌یدانی پێكه‌وه چووین بۆ گرتوخانه‌ی (ته‌فسیرات) له‌سلێمانی گه‌نجێمان بینی ئه‌شكه‌نجه‌درابوو كه گێچه‌ڵی سێكسی پێكرابوو زۆر كاریگه‌ری تێكردم كه به‌شێوازێكی زۆر ناشرین گێچه‌ڵه‌كه‌یان پێكردبوو كه قسه‌مان له‌گه‌ڵ كرد یه‌كسه‌ر ده‌ستی كرد به‌گریان‌و وه‌زعی زۆر خراپ بوو هه‌موو گیانی ده‌له‌رزی، پێمان وت به‌كه‌سوكاره‌كه‌ت وتووه كه گێچه‌ڵی سێكسیان پێ كردووی، وتی “یه‌كه‌مجاره باسی شتی وا ده‌كه‌م”، ئه‌وه شتێكه هه‌رگیز له‌بیرم ناچێته‌وه. ئه‌و گه‌نجه له‌سه‌ر شتێكی زۆر به‌سیت گیرابوو، ئه‌و هه‌ڕه‌شانه له‌كاتێكدابوو كه تۆمه‌تباره‌كه له‌لایه‌ن دادگاوه كه‌یسه‌كه‌ی یه‌كلایی نه‌كردبۆوه كه تاوانباره یان نا.\nهاوڵاتی: ئاماری بوونی ئه‌و گێچه‌ڵه سێكسییه چه‌نده؟\nسه‌رده‌شت: ئه‌و ئاماره‌ی لامانه ئاماژه به‌ژماره‌ی شه‌ش كه‌س ده‌دات كه گێچه‌ڵی سێكسیان پێ كراوه، كه راگیراون‌و هه‌ریه‌كه‌یان له‌شوێنێكه‌وه‌یه، هه‌موویان له‌مه‌ركه‌زی پۆلیس‌و گرتوخانه‌كاندا.\nپێش ئه‌و راپۆرته‌مان، راگیرا‌و به‌ندكراو هه‌بووه كه گێچه‌ڵی سێكسیان پێ كراوه.\nهاوڵاتی: وه‌ڵامی ده‌زگا ئه‌منییه‌كان بۆ راپۆرته‌كه‌ی ئێوه چی بووه؟\nسه‌رده‌شت: ئێمه له 2009وه خه‌ریكین، هه‌ستده‌كه‌ین كاریگه‌ریمان هه‌بووه، شێوازی پۆلیسه‌كان گۆڕانكاری روویداوه‌و جاری وابووه ویستویانه ئه‌شكه‌نجه‌ی به‌ندكراوێك بده‌ن كه وتویانه مافی مرۆڤ هات ئه‌شكه‌نجه نه‌دراوه.\nهاوڵاتی: پێتوایه له‌ئێستادا ده‌زگا ئه‌منییه‌كان وشیاربوونه‌ته‌وه بۆ ئه‌وه‌ی چیتر ئه‌شكه‌نجه‌ی به‌ندكراوه‌كان ده‌ده‌ن؟\nسه‌رده‌شت: ناتوانم ئه‌وه بڵێم كه وشیار بوونه‌ته‌وه‌و چیتر ئه‌شكه‌نجه‌ی به‌ندكراوه‌كان نادرێت، چونكه وشیاری زۆر زۆریان پێویسته له‌ڕووی مافی مرۆڤ‌و مامه‌ڵه‌كردن له‌گه‌ڵ به‌ندكراوه‌كاندا.\nهاوڵاتی: تاچه‌ند ده‌زگاكانی پۆلیس كێشه‌یان هه‌یه له‌نه‌بوونی پێداویستیه‌كانیاندا، كه كاریگه‌ری هه‌بووبێت له‌سه‌ر ئه‌شكه‌نجه‌دانه‌كانی به‌ندكراوه‌كان؟\nسه‌رده‌شت: حكومه‌ت كه‌مته‌رخه‌مه‌و ده‌زگا پۆلیسه‌كان كێشه‌ی زۆریان هه‌یه، ته‌نانه‌ت جاری وا هه‌بووه چوینه‌ته ده‌زگایه‌كی پۆلیس له‌سه‌رما خه‌ریكبووه ره‌ق بینه‌وه، یان نانی لێ نه‌بووه بۆ ئه‌و به‌ندكراوه تا پێی بده‌ن، به‌ڕاستی ئه‌وه شوێنی مه‌ركه‌زی پۆلیس نییه، ئه‌گه‌ر سه‌یری به‌ندینخانه‌ی ته‌فسیرات بكه‌ین له 2009 ده‌ڵێن ئه‌م شوێنه چاك ده‌كه‌ین، له‌وكاته‌وه نه‌یانكردووه، پێشتر قوتابخانه بووه‌و ژووره‌كان زۆر خراپن، ئه‌مه‌ش كاریگه‌ری هه‌بووه له‌ڕووی ده‌روونییه‌وه له‌سه‌ر كارمه‌نده‌كان‌و به‌ندكراوه‌كان.\nئه‌شكه‌نجه به‌كارده‌هێنن له‌به‌رئه‌وه‌ی ده‌ڵێن”هیچ به‌ڵگه‌یه‌كی جینائی نییه” له‌سه‌ر به‌ندكراوه‌كان.\nهاوڵاتی: به‌ندكراوه‌كان به‌تۆمه‌تی جیاواز له گرتووخانه‌كان له‌ژوورێكدا پێكه‌وه داده‌نرێن، ئه‌مه كاریگه‌ری خراپی له‌سه‌ر زیندانییه‌كانی تر ده‌بێت؟\nسه‌رده‌شت: ئه‌وه شتێكی زۆر خراپه، چاوپێكه‌وتنمان له‌گه‌ڵ به‌ندكراودا كردووه وتویه‌تی تابه‌یانی ناوێرم بخه‌وم، چونكه خه‌ڵكی تێدایه به‌له‌واته گیراوه، حه‌پ خۆری تێدایه، هه‌ندێك به‌دكراو ده‌ڵێن”له‌وه ده‌ترسین كه حه‌پێكمان پێ بده‌ن‌و دواتر شتێكمان لێ بكه‌ن”.\nكێشه‌ی زۆری تێدایه‌و ئه‌مه‌ش یه‌كێكی تره له‌ئه‌شكه‌نجه‌ی تر بۆ سه‌ر به‌ندكراوه‌كان، گڵۆپی ژووره‌كان تا به‌یانی هه‌ڵده‌كرێت چونكه ده‌ترسن. چیرۆكی زۆریان له‌لایه كه ئه‌مه ئیشی حكومه‌ته چاره‌سه‌ری بكات، حكومه‌ت پێشێلی مافی مرۆڤی به‌ندكراوه‌كان‌و پۆلیسی كردووه‌و تائێستاش به‌رده‌وامه.


ئەمشەو مێسی یارییەکی مێژوویی ئەنجام دەدات\nچاوی لە شکاندنی چەند ریکۆردێکە\nئەمشەو لیۆنێل مێسی یارییەکی مێژوویی ئەنجام دەدات و چاوی لە شکاندنی چەند ریکۆردێکە.\nئەمشەو لە جامی سوپەری ئیسپانیا، بارسێلۆنا و سێڤییا لە مەغریب کاتژمێر 11:00 بەیەک دەگەن، بۆیەکەمجار لیۆنێل مێسی وەکو کاپتنی یەکەم یانەکەی سەرکردایەتی بارسێلۆنا دەکات، کە دوای رۆیشتنی ئاندرێس ئینیێستا بارسێلۆنا بەفەرمی بڕیاری دا مێسی ببێتە کاپتنی یەکەمی بلاوگرانا، سێرخیۆ بۆسکێتس و جیرارد پیکێ و سێرجی رۆبێرتۆش دەبنە کاپتنی دووەم و سێیەم و چوارەمی یانەکەیان بۆ یارییەکانی وەرزی نوێ.\nمێسی ئەمشەو بۆ بەدەستهێنانی جامی سوپەری ئیسپانی یاریی دەکات، ئەگەر نازناوەکە بەدەست بهێنێت دەبێتە یەکەم یاریزان لەگەڵ بارسێلۆنا زۆرترین نازناو بەدەست بهێنێت، مێسی و ئینیێستا تاکو ئێستا 32 نازناویان لەگەڵ بارسا بەدەستهێناوە، ئەگەر ئەمشەو مێسی نازناوەکە بەدەست بهێنێت دەبێتە یەکەم یاریزانی یانە کەتەلۆنییەکە 33 نازناو بەدەست بهێنێت.\nمێسی لە کۆی 17 یاری تاکو ئێستا 13 گۆڵی لە جامی سوپەری ئیسپانیا تۆمارکردووە و گۆڵکاری مێژوویی سوپەری ئیسپانیایە، رائول دووەم زۆرترین گۆڵی لە مێژووی سوپەری ئیسپانیا کردووە، لە کۆی 12 یاری 7 گۆڵی تۆمارکردووە.\nمێسی پێشتر لە 33 یاری 31 گۆڵی بەرامبەر سێڤییا تۆمارکردووە، لە کاروانی وەرزشی خۆیدا سێڤییا زۆرترین گۆڵی لەلایەن مێسییەوە لێکراوە.\n03 ریال مه‌درید كشانه‌وه‌ی له سه‌رجه‌م خوله نێوخۆییه‌كانی ئیسپانیا راگه‌یاند\n04 رۆژه ئاگرینه‌كه‌ی ئه‌مڕۆی خولی نایابی كوردستان كۆتایی هات


ئاسایشی سلێمانی رایدەگەیەنێت، بەپێی ئەنجامی ئەو پشكنینانەی لەلایەن تەندروستییەوە بۆ نمونەی پەڵە زەردەكەی قەرەداغ كراوە دەركەوتووە چەند پێكهاتەیەكی كیمیاییە كە لەسروشتدا هەیە.\nبەڕێوەبەرایەتی ئاسایشی سلێمانی ئەنجامی لێكۆڵینەوەكانیان و پشكنینی تەندروستی ئەو ماددە زەردەی لەسنوری قەزای قەرەداغ بینرا بڵاوكردەوەو رایگەیاند، چەند پەڵەیەكی زەردە لەقەرەداغ و شاخ و پێدەشتەكانیدا بینراوە.\nئاماژە بەوەكراوە، نمونەی ئەو پەڵە زەردانە وەرگیراوەو بۆ پشكنین رەوانەی خۆپاراستنی تەندروستی سلێمانی كراوەو بەپێی پشكنینەكان ئەو مادە زەردە چەند پێكهاتەیەكی كیمیاییە كە لەسروشتدا هەیە و لەهەردوو مادەی دوانە ئۆكۆسیدی سلیكۆن و دوانە ئۆكسیدی كالسیۆم پێكهاتووە.\nلە رۆژانی رابردوودا هەواڵی ئەوە بڵاوكرایەوە كە مادەیەكی زەرد لە چەند ناوچەیەكی قەرەداغ بڵاوكراوەتەوە، ئاماژە بەوەشكرابو، كە پێدەچێت لە فڕۆكەوە مادەكە خرابێتەخوارەوە.\nهاوكات رێكەوت زەكی ئەندامی ئەنجومەنی پارێزگای سلێمانی رایگەیاندووە، سەبارەت بەو دەرمانە رەنگ زەردەی چەند رۆژی پێشوو لەچەند گوندێكی قەرەداغ بلاوبۆتەوە، خۆشبەختانە ئەنجامی پشكنینەكان دەریخست كە ماددەیەكی مەترسیدار نییەو هیچ زیانێكی بۆسەر تەندروستی نییە.


نەتەوە | 15:07:43 2019-09-21 | (176) جار خوێندراوەتەوە\nپەرلەمانتارێكی كورد لە پەرلەمانی عیراق، وردەكاریی كۆبوونەوە و دانوستانەكانی ئەم دواییەی نێوان حكومەتی هەرێم و حكومەتی فیدراڵ سەبارەت بە كێشە هەڵپەسێردراوەكانی نێوان هەردوولا ئاشكرا دەكات.\nحەسەن ئاڵی، پەرلەمانتاری كورد لە پەرلەمانی عیراق، لە لێدوانێكدا بۆ سایتی خەڵك رایگه‌یاندووه، حكومەتی هەرێم بەڵێنیداوە بە مەرج، 250 هەزار بەرمیل نەوت ڕادەستی كۆمپانیای بەبازاڕكردنی نەوتی عیراق (سۆمۆ) بكات و بە هەمان شێوە داهاتی مەرزەكان بداتە حكومەتی فیدراڵ.\nوتیشی: "حكومەتی هەرێم قەرزاری كۆمپانیا بەرهەمهێنەكانی نەوتە لە هەرێم بەهۆی بڕینی بودجەی ساڵای 2014 و 2015 و 2016 و 2017، لە سەردەمی حكومەتەكانی مالیكی و عەبادی".\nئەو پەرلەمانتارە وتیشی: هەرێمی كوردستان پێیوایە ئەو قەرزانە پێویستە لەلایەن بەغداوە بدرێنەوە، چونكە هەرێم بەهۆی بڕینی بودجە و مووچەی هەرێمەوە ناچاربووە گرێبەست لەگەڵ ئەو كۆمپانیایانە بكات، تا لێوەی بتوانێت مووچەی فەرمانبەرانی بدات.\nبه‌وته‌ی حەسەن ئاڵی، "ێشكەوتنی باش لە دانوستانەكاندا هێنراوەتە دی، شاندنی بەغداش كە لەم ماوەیەی دواییدا سەردانی هەولێری كرد، بەڵێنیداوە ئەو بابەتە بخاتەبەردەم ئەنجومەنی وەزیران، ئەگەرێكی زۆریش هەیە ئەو قەرزە بە چەند بەشێك لەلایەن بەغداوە بدرێتەوە و لەبەرانبەردا حكومەتی هەرێمیش بەڵێن دەدات دەستبەجێ و بەشێوەیەكی ڕۆژانە ئەو نەوتەی بۆی دیاریكراوە، ڕادەستی كۆمپانیای بەبازاڕكردنی نەوتی عیراق (سۆمۆ)ی بكات".\nئەو پەرلەمانتارە گەشبینی خۆی خستەڕوو بەرانبەر بە ڕێكەوتنی هەرێم و بەغدا، بە تایبەتیش لە سایەی حكومەتەكەی عادل عەبدولمەهدی و حكومەتی نوێی هەرێم.


یوتیوب گۆڕانکاری لە شێوازی دەرکەوتنی ژمارەی بەژداربووانی کەناڵەکانی تۆڕەکەیدا دەکات – کەی ئای تی ئێن\nگووگڵ 22, ئایار 2019\nیوتیوب ڕایگەیاند کە لەمەودا کار بە ڕێگایەکی نوێ دەکات بۆ نیشاندانی ژمارەی بەژداربووانی کەناڵەکانی تۆڕەکەی. ئەویش بریتی دەبێت لە نیشاندانی ژمارەیەکی نزیک لە ژمارەی ڕاستەقینەی بەژداربووانەوە و ئەنجامدانی کورتکردنەوە بۆی.\nلەمەودوا ئەگەر کەناڵێک ژمارەی بەژداربووانی لە 1,000 کەس تێپەڕی کرد. دەبێتە 1K و بە کورتی لە ژێر ناوی کەناڵەکەدا نیشان دەدرێت، بەمەش ژمارەی تەواوەتی بەژداربووان دەرناکەوێت. هەروەها وەکو نموونەیەکی دیکە؛ ئەگەر کەناڵێک 133,017 بەژداربووی هەبێت، ئەوا ژمارەکە کورت دەکرێتەوە و دەبێت بە 133K. بۆ ئەو کەناڵانەشی کە ملیۆنان بەژداربوویان هەیە، هاوشێوەی ئەم نموونەیەی لێ دێت؛ ئەگەر 51,389,232 بەژداربووی هەبێت، ژمارەکە کورت دەبێتەوە و دەبێتە 51M. بۆ ئەو کەناڵانەی کە کەمتر لە 1,000 بەژداربوویان هەیە، ژمارەکە وەکو خۆی دەنووسرێتەوە و کورتکردنەوەی بۆ ئەنجام نادرێت.\nبە هەمان شێوە، لکێنراوەکانی یوتیوبیش هەمان دەرکەوتن بۆ ژمارەی بەژداربووانی کەناڵەکان ئەنجام دەدەن. خاوەن کەناڵەکان، دەتوانن وەکو جاران ژمارەی ڕاستەقینەی بەژداربووانیان لە سەکۆی YouTube Studio ـدا بە بێ کورت بوونەوە ببینن.\nیوتیوب لە سەرەتاکانی مانگی 8 ـی ئەمساڵدا دەست بە دەرکەوتنی شێوازە نوێیەکەی ژمارەی بەژداربووانی کەناڵەکانی تۆڕەکەی دەکات.\nتاگەکان Youtube گووگڵ گۆڕانکاری یوتیوب


بافڵ تاڵەبانی "یەکێتی، بزوتنەوەی گۆڕان بە شەریکی راستەقینەی خۆی دەزانێت "\nئەمڕۆ چوارشەممە 13 ی 10 ی 2021، وەفدێکی یەکێتیی نیشتمانیی کوردستان بە سەرۆکایەتی بافڵ تاڵەبانی سەردانی بزوتنەوەی گۆڕانی کرد.\nلەو سەردانەدا کە ھەریەک لە رەفعەت عەبدوڵا، بڕیاردەری دەستەی کارگێڕی، شاڵاو کۆسرەت رەسوڵ، ئەژی ئەمین، سەرۆکی ئاژانسی پاراستن و زانیاری-زانیاریی هەرێم، دکتۆر سۆران جەمال تاھیر ئەندامی مەکتەبی سیاسی، سالار سەرحەد، ئەندامی سەرکردایەتی یاوەرییان دەکرد ، لەلایەن عومەر سەید عەلی، رێکخەری گشتی بزوتنەوەی گۆڕان و ژمارەیەک ھەڵسوڕاو پێشوازیکران و لەدانیشتنێکدا گفتوگۆکرا لەبارەی دەرئەنجامەکانی ھەڵبژاردن و پەیوەندییەکانی یەکێتی و گۆڕان و خۆئامادەکردن بۆ ئەگەر و پێشھاتەکان.\nبافڵ تاڵەبانی ، لە دیدارەکەدا روونیکردەوە یەکێتی، بزوتنەوەی گۆڕان بە شەریکی راستەقینەی خۆی دەزانێت و وەک ھاوبەشێکی سیاسی گرنگ دەمانەوێت پێکەوە ئاڕاستەی سیاسی بگۆڕین و داکۆکی لەمافەکانی گەلەکەمان بکەین. ووتیشی دەمانەوێت پێکەوە پرۆژەی نوێمان ھەبێت و بەدیدێکی نوێوە کاربکەین بۆ کوردستانەکەمان.\nھاوسەرۆک راشیگەیاند" ئەو کورسیانەی هاوپەیمانی كوردستان بەدەستیھێناوە بەرھەمی ھەوڵی گۆڕان و یەکێتی بوو کە بەو ژمارە كاندیدەوە دەچێتە بەغدا بۆ داكۆكیكردن لە بەرنامەی كوردستانیی و زامنكردنی شایستە دارایی و سیاسییەكانی كوردستان بە ناوچە دابڕاوەكانیشەوە، ئەركی داكۆكیكردنی لە مافەكانی گەلی كوردستانی گرتۆتە ئەستۆ و بە یەكریزی هاوپەیمانی لەگەڵ نوێنەرایەتی دیكەی كورد دەتوانین خۆشگوزەرانی زیاتر و ئارامی دابینبکەین".\nھەر لەدیدارەکەدا بافڵ تاڵەبانی، روونیکردەوە لەژیانی سیاسیدا حیزب بەزۆر ھەورازو نشێودا دەڕوات بەڵام گرنگ ئەوەیە یەکێتی و گۆڕان لەچوارچێوەی ھاوپەیمانی کوردستان بەرە و پرۆژەی سیاسی ھەنگاوبنێین و خەونی کاک نەوشیروان و سەرۆک مام جەلال جێبەجێبکەین بۆ گۆڕینی سیستەمی سیاسی و پرۆژەی ھاوبەشیشمان ھەبێت بۆ چاکسازی و زیاتر خزمەتکردنی خەڵک و گۆڕانکاریی ریشەیی لە ئیدارەدان، بەڕێوەبردن، چارەسەرکردنی کەموکوڕییەکان، گلەیی و رەخنەکانی کۆمەڵانی خەڵکیش بەھەند وەربگرین و بیکەینە دەستمایەی سەرکەوتنی داھاتوومان.\n10/13/2021 5:40:07 PM


هەڵبژاردن كۆتایی هات بەڵام تێكۆشان بەردەوامە\nپارێزەر ڕەمزیە جەباری\nئەزمونێكی سەختمان بەڕێ كرد، بەڵام بەداخەوە نەبووەئەو ئەزمونەی خەونی هەژاران بێننَتەدی، زۆر شتی نوێ فێربووین، بەڵام پێویستە لە خەڵكەوە نزیكبین تاكو زیاتر فێربین.\nلەم پرۆسەیەدا، زۆر كەس و خاونەوادەی بەڕێز، لە ماڵان و لە شەقام پێشوازییان لێكردین، كە زۆربەی هەرە زۆریان خەڵكانێكیبێدەرامەت و كەمدەست بوون. لە ڕیزی هیچ بەرەیەكدا خۆیان ڕێكنەخستووتەوەو بەتاسەوە بوون ڕۆژێك حزبێك یان بەرپرسێك سەردانیان بكات و عەرزی حاڵی خۆیانی بۆ باس بكەن،زۆر كوچەو كۆڵان و گەرەكی پەراوێزخراومان بینی، خۆڵ و خاشاك ژینگەی لێ پیس كردبوون.گلەیی و گازندە و ڕەخنەی لاوان و ئافرەتانێكیبێكاری زۆرمان بیست،كە هیچ كەس گوێی لە داواكانیان نەگرتبوو، هەر لەم ماوە كورتەدا،لە یەكی ئاداردا، كرێكارانی كورد و عەرەب و توركمان و كلدۆئاشوری زۆرمان بەسەر كردەوە، بەڵام تا پیرۆزباییمان لێنەكردن، نەیان دەزانی ئەوەیەكی ئادارە و ڕۆژی ئەوانە.ئاستی هەژاری وام بینی ئەگەر باسی بكەم ڕەنگە باوەڕم پێنەكرێت. ئەمانەو سەدان و هەزاران حاڵەت و دیاردەی جیاجیا لە كێشەو مەینەتییەكانی هاوڵاتیییان كە نەبینراون و نەبیستراون. تاڵی و سوێری ژیان لەشكرێك لە خەڵكی لە گۆشەی پەراوێزیدا كۆكردووەتەوەو نازانن چۆن و لەگەڵ كێدا خۆیان ڕێكبخەن و بڕوایان بەم حزبانە نییە چارەسەری دەردی حاڵیان بكات. قورسترین پرسیار كە وەڵامەكانمان هیچ هیوایەكی بۆ ئەوان دروست نەدەكردن ئەوە بوو،كاتێك دەیانووت ئەوەی بە ئەنفال و كیمیاباران و دەیان هەزار شەهید بەدەستمان هێنا، بە ناپاكی لە دەستمانیان داو هەندێكیان بە هەنسك و گریانەوە بۆ ڕۆڵە شەهیدەكانیان، دەیانووت تەنها بەختەوەرییەك هەمان بوو لە 16 ی ئۆكتۆبەردا لەدەستیان داین، ئیتر چۆن جارێكی تر دوای ئەم كارەساتە بچینەوە سەر سندوقی دەنگدان.ئەوەندە ئێشوئازاریان هەبوو، لە بریتی ئەوەی ئێمە باسی هەڵبژاردنیان بۆ بكەین، ئەوان سەدان بابەتی ئازار بەخشیان بۆ دەگیڕاینەوە. مەینەتی كەركوكییەكانبێوێنەیە،ئەوان لە بارودۆخێكی وادا بەشداری پرۆسەی هەڵبژاردنیان كرد، ئەمانەی بینیوومن مشتێكە لە خەروارێكیان دڵۆپێكە لە دەریایەك. بەڵام، لەگەڵ هەموو ئەمانەشدا زۆر لاوی خوێن گەرم و ژن و پیاوی بە ئەزموونمان بینی و فێری بەردەوامی و خۆڕاگرییان كردین.\nپرسیار ئەوەیە، كاتێك لەبەرامبەر تابلۆیەكی وا تراژیدا دەوەستین، دەكرێت لە میانەی پرۆسەیەكی هەڵبژاردنەوە تەماشای بكەین و بەتەواو بوونیهەڵبژاردنێك ئەو مەینەتییانە كۆتایی دێت؟ یان ئەمە تێكۆشانێكی بێووچانی دەوێت؟ وەڵامی ئەم پرسیارە، وام لێدەكات بڵێم هەڵبژاردنمان بەڕێ كرد ، بەڵام، كات و شوێن و شێوازی تێكۆشان بێسنوورە و ئەبێت لە پێناو گۆڕینی ئەو واقعە تاڵەو سڕینی فرمێسكی دایكی شەهیدان و هێنانی خەندە بۆ سەر لێوی منداڵە چاو گەشەكانی گەلەكەمان بەجۆرێكی تر خۆمان ڕێكبخەینەوەو لە تێكۆشان بەردەوام بین.بە تایبەتی دوای ئەوەی هەردو حزبی دەسەڵاتداری هەریم لەگەڵ هاوشێوەكانیان لە عێراق گەورەترین تاوانی گزی كردنیان دەرحەق بە دەنگی دەنگدەران ئەنجام داوەو پێویستە بە سزای خۆیان بگەن.\nمن وەكو یەكێك لە كاندیدەكانی لیستی حزبی شیوعی كوردستان لە بازنەی كەركوك ، سوپاس و پیزانینی خۆم ئاراستەی حزبی شوعی كوردستان دەكەم، بۆ ئەو ئەركە قورسە كەمتمانەی كاندید كردنی بە من بەخشی، زۆر سوپاسی كەسوكاری سەربەرزی شەهیدان و یەكەبەیەكەی هاوڕێیان دەكەم، كە خۆبەخشانەو خۆنەویستانە، بە گەشبینییەكی پڕ لە هیواوە بۆ ئایندەیەكی باشتر لە گوند و شار و لە بازاڕ و شوێنی كار و كوچەو كۆڵان و شەقامەكاندا، لیست و كاندیدانی حزبیان بە جەماوەری كەركوك و دەنگدەران لە ناووەو دەرەوەی شارەكەدا دەناساند. سوپاسی بێپایانی دەنگدەرانی لیستەكەمان لە كورد و عەرەب و توركمان و كلدۆئاشور و تەواوی كەركوكییەكان لە دەرەوەو ناووەی ووڵات دەكەم.لە هەمان كاتدا، هەرگیز ئەو پێشوازی و دەسپێشخەرییە گەرمەی خزمان و كەسوكارەكانی خۆم لە عەشیرەتی جەباریلە یاد ناكەم، كە لە كاتی بانگەشەی هەڵبژاردندا، بەپیرمانەوە هاتن و پەیوەندییان پێمەوە دەكرد و هەموو ئامادەییەكیان دەربڕی و بەشێكی ئەركەكانی منیان خستە ئەستۆی خۆیان.\nلە كۆتاییدا، ئەوە دووپات دەكەمەوە، كە هەڵبژاردن بە وێستگەیەك لە تێكۆشان دەزانم و دەرەنجامەكەی هەرچی بێت دوای هەڵبژاردن، ئەبێت تێكۆشان هەر بەردوام بێت، جا لەناو هۆڵی پەرلەمان بێت یان، لە شەقام.خۆمان و دەنگدەرانی لیستەكەمان باش دەزانن، ئەوە دەرەنجامەی ڕاگەیەنراوە، ناڕاستەو ناپاكییان لێكردووین، تەزویر و ناپاكی دەسەڵاتداران لە متمانە و دەنگیدەنگدەرانمان، ساردمان ناكاتەوەو، ڕۆژێك دێت هەندێكیان ویژدانیان بجوڵێ و ببنە شاهێدحاڵی ئەم ناپاكییە، كەئەمە كاریگەرییەكی خراپ لەسەر بارودۆخی كورد دروست دەكات، ئەوانە لێی بەرپرسیار دەبن كە یاری بە ئیرادەی گەلەكەمانەوە دەكەن. ئەوانە خەیاڵیان خاوە كە پێیان وایە دەنگی دەنگدەرانی ئێمە تەنها لە سندوقی هەڵبژاردندا قەتیس دەمێنێ و نرخە بۆ كورسی پەرلەمان ، نەخێر ئەوە دەنگی بەرز و زوڵاڵی ئەوانەكە گۆڕانكاری بنەڕەتی بەدووی خۆیدا دەهێنێت و سەركەوتن هەر بۆ ئیرادەی گەلە.


ماناى نوێژ و حوکم و گرنگى لە ئیسلامدا: ماڵپەڕی وەڵامەکان\nنوێژحوکم و گرنگى نوێژماناى نوێژ و حوکم و گرنگى لە ئیسلامدا\nماناى نوێژ و حوکم و گرنگى لە ئیسلامدا\nماناى نوێـژ چیه، و گرنگى چیه له‌شه‌ریعه‌تى ئیسلامدا، له‌گه‌ڵ ڕوونكردنه‌وه‌ى حوكم و فه‌زڵه‌كه‌یدا؟\nنوێژ : خواپه‌رستیه‌كى خاوه‌ن چه‌ند ووته و كردارێكى تایبه‌ته كه به الله أكبـر ده‌ست پێ ده‌كات و به‌سه‌لام دانه‌وه كۆتایی دێــت.\nحوكمى: پایه‌یه‌كه له پێنج پایه‌كه‌ى ئیسلام، وه چاكترین كرده‌وه‌یه له‌پاش شایه‌تومان، كه پێك دێت له پێنج نوێژ له‌شه‌و ورۆژێكدا كه‌واجبه له‌سه‌ر موسڵمانى پیاو وئافره‌ت جگه له‌حه‌یزدار و نیفاس هه‌تا پاك ده‌بنه‌وه.\nوه‌ئه‌وه‌ى نكۆڵى واجب بوونى بكات ئه‌وه بێباوه‌ڕه و داواى تۆبه‌ى لێ ده‌كرێت، ئه‌گه‌ر تۆبه‌ى كرد ئه‌گه‌رنا ئه‌وا حه‌ڵاڵه پێشه‌واى موسڵمانان بیكوژێت وه‌كو هه‌ڵگه‌ڕاوه‌یه‌ك، وه‌ئه‌وه‌شى له‌به‌ر ته‌مبه‌ڵى و كه‌مته‌رخه‌مى نه‌یكات و وازى لێ بهێنێت ئایا بێباوه‌ڕ ده‌بێت یان نا؟ ئه‌وا ڕاجیاوازیه‌كى به‌ناوبانگى له‌سه‌ره له‌نێوان زانایاندا، وه‌ئه‌گه‌ریش نه‌زانێت ئه‌وا فێرده‌كرێت.\nوه‌له‌ڕاستیدا چه‌ندین فه‌زڵ وچاكه هه‌یه له‌ئه‌نجامدانى نوێژه‌كاندا، چونكه نوێژ په‌یوه‌ندی نێوان به‌نده‌و په‌روه‌ردگارێتى، جیاكه‌ره‌وه‌ى نێوان و موسڵمانێتى و كافربوونه، لابه‌رو پاككه‌ره‌وه‌ى تاوانه‌كانه، وه‌له‌رۆژى دواییشدا سه‌یرى نوێژى كه‌سه‌كه ده‌كرێت، ئه‌گه‌ر لێى وه‌رگیرا ئه‌وا ته‌واوى كرده‌وه‌كانى تریشی لێ وه‌رده‌گیرێت وه‌ئه‌گه‌ریش ڕه‌دكرایه‌وه‌ئه‌وا له‌گه‌ڵیدا ته‌واوى كرده‌وه‌كانى ڕه‌د ده‌كرێنه‌وه‌و وه‌رناگیرێن.\nحوکمى نوێژکردن لە تاریکى دا پایه و كۆڵه‌كه‌كانى نوێژ (أركان الصلاة) بوونى جگەرە لە گیرفاندا لە کاتى نوێژ کردندا حوکمی ڕۆیشتن بەبەردەمی نوێژخوێندا حوکمی جوڵانەوە لەنوێژدا چیە؟\nسەردان: ١,٩٥٦ بەش: حوکم و گرنگى نوێژ\nپرسیاری دواترمه‌رجه‌كانى دروست بوونى نوێژ پرسیاری پێشترحوکمی نەشتەرگەری جوانکاری لوت و سنگ


ئۆپۆ و ڤیڤۆ مۆبایلەکانی تایبەت بە هێڵی 5Gـیان نمایشکرد – کەی ئای تی ئێن\nئۆپۆ 9, كانونی یه‌كه‌م 2018\nئۆپۆ و ڤیڤۆ مۆبایلەکانی تایبەت بە هێڵی 5Gـیان نمایشکرد\nهەریەک لە کۆمپانیای ئۆپۆ و ڤیڤۆ بەشداریان لە کۆنگرەی کۆمپانیای پەیوەندیە چینیەکان China Mobile کرد کە ئەنجام دەدرێت لە پایتەختی چین (پەکین)، هەردوو کۆمپانیاکە هەستان بە نمایشکردنی مۆبایلە زیرەکەکانیان کە هەڵگری مۆدێمی Qualcomm X50ـی گونجێنراو لەگەڵ هێڵەکانی نەوەی پێنجەم 5Gـە، کۆمپانیای ئۆپۆ هەستا بە نمایشکردنی جۆرێکی دەستکاریکراو لە مۆبایلی Oppo Find X و سەرکەوتوو بوو لە کردنەوەی لاپەڕەکانی وێب و کارپێکردنی ڤیدیۆکان بە خێرایی هێڵی 5G، لە لایەکی دیکەشەوە کۆمپانیای ڤیڤۆ هەستا بە نمایشکردنی جۆرێکی دەستکاریکراو لە مۆبایلی Vivo NEX S کە مۆدێمی Qualcomm X50 بەکاردەهێنێت.\nئەم جۆرە دەستکاریکراوەش لە مۆبایلی Vivo NEX S بە شێوەیەکی بەردەوام هەڵدەستێت بە پەخشکردنی ڤیدیۆ لە کامێراکەیەوە ئەمەش واتای لە دەست نەدانی هیچ پاکێجێکی زانیاریەکان دەدات لە کاتی گواستنەوەی ڤیدیۆکان لە ڕێگەی هێڵی 5G، کۆمپانیایەکی چینی دیکەش هەستا بە نمایشکردنی هێڵی 5G ئەویش کۆمپانیای شاومیە بە جۆرێکی تایبەت لە مۆبایلی Xiaomi Mi Mix 3 کە کاردەکات بە پڕۆسێسەری Snapdragon 855ـی نوێی کوالکۆم و مۆدێمی Qualcomm X50، سەبارەت بەم مۆبایلە ئەوا لە چارەکی یەکەمی ساڵی داهاتوو بە فەرمی ڕادەگەیەنرێت.\nتاگەکان ئۆپۆ ڤیڤۆ